text:
LONDEZGANI CHIPULIKANO CHAWO | YOSEFE
‘Asi Kupatawura Nkhwa Chiuta?’
YOSEFE wakaŵa mu jele umo mukaŵa mdima. Mukawotchanga chomene ndipo wakafuma vuchi chomene chifukwa cha ntchito yinonono iyo wakagwiranga. Kuwaro zuŵa likawotchanga chomene ndipo mukati mwa jele namo mukawotchanga chomene. Jele ili wakalimanyanga makora chomene. Ndicho chikaŵa waka chikaya chake. Nangauli mu jele ŵakamuchindikanga chomene kweni wakaŵa kayidi.
Yosefe wakwenera kuti wakakumbukanga umo vikaŵira apo wakaliskanga viŵeto vya awiske mu mapiri gha ku Heburoni. Wakaŵa na vyaka 17 apo awiske ŵakamutuma kuti wakawone ŵakuru ŵake. Ulendo uwu ndiwo ukamutolera ku Eguputo, kutali na kwake. Wanangwa wake wose ukamalira penepapa. Ŵakuru ŵake ŵakaŵa na sanji ndipo ŵakamuwukira na kumuguliska kuti waŵe muzga. Awo ŵakamugura ŵakaluta nayo ku Eguputo uko wakamba kugwira ntchito mu nyumba ya Potifara. Bwana wake wakamugomezga chomene Yosefe. Kweni muwoli wa Potifara wakamupusikizgira kuti wakukhumba kumukolelera, ntheura Yosefe ŵakamuŵika mu jele. *—Genesis chaputara 37 na 39.
Yosefe wakaŵa na vyaka 28, ndipo panyengo iyi wakaŵa kuti wateŵetapo nga muzga kwa vyaka 10 ndipo pamasinda wakaponyeka mu jele. Vinthu ivyo wakaghanaghanangako yayi ndivyo vikamuchitikira. Wakwenera kuti wakajifumbanga kuti: Kasi nizamufumako kuno? Kasi nizamuŵawonaso adada na munung’una wane Benjamini? Kasi nikhalenge mu jele m’paka pawuli?
Kasi muli kusuzgikapo nga ni Yosefe? Nyengo zinyake vinthu ivyo vingatichitikira vingapambana chomene na ivyo takhazganga. Nyengo zinyake tingawona nga masuzgo ghithu ngambura kumara kweniso tingafiska yayi kuzizipizga. Kasi tingasambirako vichi kwa Yosefe?
‘YEHOVA WAKAŴA NA YOSEFE’
Yosefe wakamanyanga kuti Yehova wali nayo, ndipo fundo iyi ndiyo yikamovwira kuti wazizipizge. Yehova wakamutumbika Yosefe nanga ni apo wakaŵa mu jele. Baibolo likuti: ‘Yehova wakaŵa nayo Yosefe, na kumulongora lusungu, kumupa chitemwa pamaso pa musungiliri wa jele.’ (Genesis 39:21-23) Yosefe wakalimbikiranga ntchito lekani Chiuta wakalutilira kumutumbika. Yosefe wakwenera kuti wakakhozgeka chomene kumanya kuti Yehova wakaŵa nayo.
Kasi Yehova wakamuleka waka Yosefe kuti wamalire mu jele? Yosefe wakamanyanga yayi umo vimalirenge, kweni wakalombanga kwa Chiuta kuti wamovwire. Chiuta wakamuzgora munthowa iyo wakakhazganga yayi. Zuŵa linyake mu jele mukaŵa chiwawa chikuru chifukwa mukanjira ŵakayidi ŵanyake ŵaŵiri. Ŵanthu aŵa ŵakaŵa ŵantchito ŵa Faro. Yumoza wakaŵa mulara wa ŵakuphika ŵa themba, ndipo munyake wakaŵa mulara wa ŵakupeleka nkhombo ŵa themba.—Genesis 40:1-3.
Mulara wa ŵalinda wakaphalira Yosefe kuti walaŵilirenge ŵantchito ŵaŵiri aŵa. * Usiku unyake ŵantchito ŵaŵiri aŵa ŵakalota maloto ghakuzizika. Namulenji Yosefe wakati waŵawona, wakamanya kuti vinthu vili makora yayi. Ntheura wakaŵafumba kuti: ‘Kasi visko vinu vyaŵirachi na chitima muhanya uno?’ (Genesis 40:3-7) Yosefe wakaŵa walusungu lekani panji ŵanthu aŵa ŵakamuphalira maloto agho ghakaŵasuzganga. Yosefe wakamanyanga yayi ivyo vimuchitikirenge. Kweni chidumbirano ichi ndicho chikawovwira kuti vinthu visinthe kwa iyo. Yosefe walekenge kulengera lusungu ŵanthu aŵa, kasi mphanyi chidumbirano ichi chikaŵapo? Yayi. Ntheura nase tingachita makora kujifumba kuti, ‘Kasi nane nili na chipulikano mwa Chiuta mwakuti nkhughanaghanira ŵanji?’
Ŵantchito ŵaŵiri aŵa ŵakati ŵasuzgika chomene na maloto agho ŵakalota. Kweniso ŵakamanyanga yayi uyo wangaŵapatawulira maloto ghawo. Ŵaeguputo ŵakagomezganga chomene maloto, ndipo ŵakathembanga ŵanthu awo ŵakatenge ŵakumanya kupatawura maloto. Ŵantchito ŵaŵiri aŵa ŵakamanya yayi kuti maloto ghawo ghakafuma kwa Yehova, Chiuta wa Yosefe. Kweni Yosefe wakamanyanga. Wakaŵaphalira kuti: ‘Asi kupatawura nkhwa Chiuta? Niphalirani maloto ghinu.’ (Genesis 40:8) Mazgu gha Yosefe agha ngakuzirwa kwa wose awo ŵakusambira Baibolo mazuŵa ghano. Munthu waliyose uyo wakutemwa kusopa waleke kuthemba maghanoghano ghake kweni wakwenera kujiyuyura nga ni Yosefe. Wakwenera kugomezga chomene Chiuta kuti wamovwire kupulikiska ivyo Baibolo likuyowoya.—1 Ŵatesalonika 2:13; Yakobe 4:6.
Wakupelekera nkhombo ndiyo wakaŵa wakwamba kuphalira Yosefe. Wakati mu loto lake wakawona khuni la mpheska ilo likaŵa na minthavi yitatu. Mpheska zikaphya, ndipo ŵakupeleka nkhombo wakazikamira mu nkhombo ya Faro. Yehova wakamovwira Yosefe kumanya ng’anamuro la loto ili. Ntheura wakamuphalira kuti, minthavi yitatu yikwimira mazuŵa ghatatu. Mu mazuŵa ghatatu Faro wakuwezgerengepo pa ntchito yako. Mtima wa wantchito uyu ukakhazikika. Kweni Yosefe wakamupempha kuti: ‘Ulongore lusungu kwa ine, nkhuŵeya kuti unizunure kwa Faro.’ Yosefe wakamuphalira munthu uyu kuti ŵanthu ŵakamwiba kukwake, kweniso wakaŵikika mu jele kwambura chifukwa.—Genesis 40:9-15.
Wakuphika wa themba wakati wapulika, nayo wakamuphalira maloto ghake. Iyo wakawona viseru vitatu vya vingwa. Ndipo tuyuni tukaryanga vingwa pachanya pa chiseru icho chikaŵa pa mutu wake. Yosefe wakamanyaso ng’anamuro la loto ili. Kweni ng’anamuro lake likaŵa liwemi yayi. Yosefe wakati kwa iyo: ‘Kupatawura kwake ni uku: viseru vitatu ni mazuŵa ghatatu, ghandajumphe mazuŵa ghatatu Faro wadumurenge mutu wako na kukupayika pa khuni, ndipo viyuni viryenge nyama yako.’ (Genesis 40:16-19) Nga umo ŵakuchitira ŵateŵeti wose ŵakugomezgeka ŵa Chiuta, Yosefe wakavumbura uthenga wa Chiuta mwachikanga. Wakavumbura uthenga uwemi na uthenga wa cheruzgo.—Yesaya 61:2.
Ivyo Yosefe wakayowoya vikachitika pakati pajumpha mazuŵa ghatatu. Faro wakachita chiphikiro kukumbukira zuŵa ilo wakababikira. Ndipo wakalangura kuti wakuphika vyakurya vya themba wakakomeka, nga umo Yosefe wakayowoyera. Ndipo wakupelekera nkhombo wakawelera pa ntchito yake. Chachitima ntchakuti wakupelekera nkhombo wakaluwa kuyowoya kwa Faro ivyo Yosefe wakamupempha.—Genesis 40:20-23.
NDINE YAYI NKHUPATAWURA
Vyaka viŵiri vikajumpha. (Genesis 41:1) Kasi mukughanaghana kuti Yosefe wakajipulika wuli nyengo yose iyi? Yehova wakati wamovwira kupulikiska maloto, Yosefe wakwenera kuti wakagomezganga kuti wafumenge mu jele. Mulenji uliwose Yosefe wakwenera kuti wakakhazganga kuti wafumenge mu jele. Kweni wakasanga kuti dazi likanjiranga wachali mu jele. Yosefe wakwenera kuti wakasuzgika chomene kukhala mu jele vyaka viŵiri ivi. Kweni wakaleka yayi kugomezga Yehova Chiuta wake. Yosefe wakazizipizga masuzgo agho wakakumananga nagho m’malo mwa kutaya mtima—Yakobe 1:4.
Mu mazuŵa ghakusuzga agha, tose tikukhumbikwira kuzizipizga para tasuzgika. Kuti tilutilire kuzizipizga, tikwenera kuzikira na kuŵa na mtende wa mu mtima uwo Chiuta wakupeleka. Nga umo Chiuta wakawovwilira Yosefe, nase wangatovwira kuti tileke kutaya mtima kweniso kuti tiŵe na chigomezgo chakukhora.—Ŵaroma 12:12; 15:13.
Mulara wa ŵakupeleka nkhombo wakamuluwa Yosefe kweni Yehova wakamuluwa yayi. Usiku unyake Chiuta wakapangiska Faro kulota maloto ghaŵiri. Mu loto lakwamba, themba likawona ng’ombe 7 zakututuŵa zikufuma mu Mlonga wa Nile. Pamasinda likawonaso ng’ombe 7 zakughanda. Ng’ombe zakughanda zikarya ng’ombe zakututuŵa. Mu loto lachiŵiri Faro wakawona mphonje ziwemi 7 za tirigu zikuphuka. Kweni wakawonaso mphonje zinyake 7 za tirigu zambura kuwoneka makora zikurya mphonje ziwemi zira. Mulenji Faro wakati wawuka, wakasuzgika chomene mu mtima wake na maloto agha. Ntheura wakachema ŵanalume ŵavinjeru, ŵamasalamusi na ŵasembe wose kuti ŵamupatawulire maloto ghake. Kweni wose ŵakatondeka. (Genesis 41:1-8) Tikumanya yayi usange ŵanthu aŵa ŵakakhala waka chete panji ŵakayowoya vyakupambanapambana. Kweni fundo njakuti ŵakatondeka. Ŵati ŵatondeka, Faro wakasuzgika chomene mu mtima kuluska pakwamba.
Paumaliro mulara wa ŵakupeleka nkhombo wakakumbuka Yosefe. Njuŵi yikamusuzga chomene. Wakaphalira Faro kuti mu jele muli munyamata uyo wakumanya kupatawura maloto. Nyengo yeneyiyo, Faro wakachemeska Yosefe.
Kasi mukughanaghana kuti Yosefe wakajipulika wuli? Wakasintha malaya ghake na kumeta sisi mwaluŵiro. Wakwenera kuti wakameta m’pala nga umo Ŵaeguputo ŵakachitiranga. Wakweneraso kuti wakalomba chomene kwa Chiuta kuti wakamovwire para wakumana na themba. Pamanyuma wakimilira pamaso pa themba. Baibolo likuti: ‘Faro wakati kwa Yosefe: ‘Ine nalota loto, ndipo palije yumoza wangamanya kulipatawura, napulika kuti iwe para wapulika loto ukumanya kulipatawura.’’ Zgoro la Yosefe kwa Faro, likalongora kuti wakaŵa wakujiyuyura kweniso kuti wakugomezga chomene Chiuta. Wakaphalira Faro kuti ndiyo yayi wapatawurenge kweni Chiuta.—Genesis 41:14-16.
Yehova wakutemwa ŵanthu ŵakujiyuyura na ŵakugomezgeka. Lekani wakavumbulira Yosefe maloto agho ŵanalume ŵavinjeru na ŵasembe ŵakatondeka kupatawura. Yosefe wakaphalira Faro kuti ng’anamuro la maloto ghake ndimoza. Yehova wakawerezga uthenga uwu kwa Faro, kulongora kuti vichitikenge nadi kwambura kutondeka. Yosefe wakati ng’ombe zakututuŵa na mphonje ziwemi za tirigu vikimiranga vyaka 7 ivyo kuzamuŵa chakurya chinandi mu Eguputo. Ndipo ng’ombe zakughanda na mphonje zambura kuwoneka makora vikimiranga vyaka vinyake 7 vya njara. Kweniso wakati chifukwa cha njara iyi, chakurya chose cha mu Eguputo chizamumara.—Genesis 41:25-32.
Faro wakamanya kuti Yosefe wamovwirenge. Kasi Faro wakeneranga kuchitachi? Yosefe wakayowoya ivyo Faro wakeneranga kuchita. Wakati Faro wasange ‘munthu wavinjeru na wamahara’ kuti walaŵilire mulimo wakuwunjika na kusunga vyakurya mu nthamba pa vyaka 7 iyo kuzamuŵa vyakurya vinandi na kuzakagaŵira ŵanthu mu nyengo ya njara. (Genesis 41:33-36) Yosefe ndiyo wakaŵa wakwenelera kuchita mulimo uwu, kweni iyo wakajiŵikamo yayi. Yosefe wakaŵa wakujiyuyura kweniso wakagomezganga Chiuta. Usange tikugomezga nadi Yehova, tijikuzgenge yayi. Nyengo zose tizamulaŵiska kwa Chiuta kuti ndiyo watidangilire.
KASI TINGAMUSANGA MUNTHU WAKUYANA NA UYU?
Faro na ŵateŵeti ŵake wose ŵakawona kuti fundo iyo Yosefe wakayowoya yikaŵa yamahara. Kweniso themba likamanya kuti Chiuta ndiyo wakawovwira Yosefe kuti wayowoye fundo zamahara. Ntheura wakaphalira ŵateŵeti ŵake kuti: ‘Kasi tingamanya kumusanga yumoza wakuŵa nga ni munthu uyu, mweneuyo muli mzimu wa Chiuta?’ Faro wakati kwa Yosefe: ‘Umo Chiuta wakulongolera iwe ichi chose, kulije yumoza wavinjeru na wamahara umo uliri iwe; iwe uŵenge pachanya pa nyumba yane, ndipo kwakulingana na mazgu ghako ŵanthu ŵane wose ŵeruzgikenge; mu chitengo cha ufumu pera ine nditiŵenge mukuru wakuluska iwe.’—Genesis 41:38-41.
Faro wakachita ivyo wakayowoya. Nyengo yeneyiyo, Yosefe ŵakamuvwalika malaya ghawemi. Wakamuvwalika Yosefe nikilesi yagolide, mphete, na kumukwezga galeta lachifumu. Wakamupa mazaza kuti wende mu charu chose cha Eguputo na kuwunjika vyakurya. (Genesis 41:42-44) Mu zuŵa limoza pera vinthu vikasintha, Yosefe wakafuma mu jele na kwamba kukhala mu nyumba yachifumu. Namulenji apo wakawukanga wakaŵa mukayidi, kweni mise apo wakagonanga wakaŵa wachiŵiri kwa themba. Yosefe wakachita makora chomene kugomezga Yehova Chiuta. Yehova wakawonanga vinthu viheni vyose ivyo vikachitikira muteŵeti wake. Wakamovwira panyengo yakwenelera kweniso munthowa yiwemi chomene. Yehova wakachita nthena kuti wawovwire Yosefe, kweniso kuti wasungilire mtundu wa Israyeli. Tizamusambira umo wakachitira mu Gongwe la Mulinda lakunthazi.
Para masuzgo ghakuwoneka nga ghangamara yayi, kufipa mtima yayi. Kumbukani Yosefe. Yehova wakamutumbika chifukwa wakaŵa walusungu, wakujiyuyura, wakuzizipizga, kweniso wakagomezganga Chiuta.
^ ndime 4 Wonani nkhani za mutu wakuti “Londezgani Chipulikano Chawo” mu Gongwe la Mulinda la Ogasiti 1 na Novembala 1, 2014.
^ ndime 10 Ŵaeguputo ŵakaryanga makeke na vingwa vyamitundu yakujumpha 90. Ntheura mulara wa awo ŵakaphikiranga Faro wakaŵa munthu wakuchindikika. Ndipo mulara wa awo ŵakapelekanga nkhombo kwa Faro wakawoneseskanga kuti vinyo lanozgeka makora mwakuti kulije kaheni kalikose. Mu nyengo yira ŵanthu ŵakatemwanga kuchitira chiŵembu mathemba na kughakoma. Lekani mulara wa ŵakupeleka nkhombo wakaŵaso wakupeleka fundo wa themba.
Manyani Vinandi
“Pulikani Loto Ili”
Mazuŵa ghano ŵanthu awo ŵali mu mbumba izo muli ŵapapi na ŵana ŵamusangapo ŵangasambirako kanthu ku mbumba yambura kukolerana iyo Yosefe wakakuliramo.
‘Ningachitirachi Uheni Ukuru Uwu na Kunangira Chiuta?’
Kasi ntchivichi chikawovwira Yosefe kuti wakane ivyo muwoli wa Potifara wakakhumbanga?
Yezgani Chipulikano Chawo
Kasi nkhani za ŵanalume na ŵanakazi ŵachipulikano awo ŵakuzunulika mu Baibolo zingatovwira wuli?


c: text/html

text:
Meyi 2-
8
YOBU 38-42
Sumu 63 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Yehova Wakukondwa Para Tikulombera Ŵanyithu”: (Mamin. 10)
Yob 42:7, 8—Yehova wakakhumbanga kuti Yobu walombere Elifazi, Bilidadi, na Zofari (w13 6/15 peji 21 ndime 17; w98-CN 5/1 peji 30 ndime 3-6)
Yob 42:10—Yobu wakati waŵalombera ŵanyake ŵara, Yehova wakamuchizga (w98-CN 5/1 peji 31 ndime 3)
Yob 42:10-17—Yehova wakamutumbika chomene Yobu chifukwa cha chipulikano chake kweniso kuzizipizga (w94-CN 11/15 peji 20 ndime 19-20)
-
Ivyo Tasambira: (Mamin. 8)
Yob 38:4-7—Kasi “nyenyezi zamulenji” mbanjani, ndipo tikumanyapo vichi vya iwo? (bh peji 97 ndime 3)
Yob 42:3-5—Kasi tingachita vichi kuti nase tiwone Chiuta nga ni Yobu? (w15 10/15 peji 8 ndime 16-17)
Kasi ivyo nasambira pakuŵerenga Baibolo sabata iyi, vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo ningakaphalirako ŵanthu pakupharazga?
-
Kuŵerenga Baibolo: (Mamin. 4 panji kuchepera apa) Yob 41:1-26
PHARAZGANI MWALUSO
Umo Tingapharazgira Mwezi Uno: (Mamin. 15) Kudumbiskana. Longorani tumavidiyo, ndipo pamanyuma pa kavidiyo kalikose pemphani ŵapharazgi kuti ŵayowoye ivyo ŵasambirapo. Apo mukudumbiskana vya umo tingapharazgira na foni panji tabuleti, yowoyanipo mwakudumura ivyo vili mu nkhani yakuti “Umo Mungagwiliskira Ntchito JW Library.” Ŵakumbuskani ŵabali kuti mwezi uliwose ŵalembenge pa lipoti lawo unandi wa maulendo agho ŵawoneska ŵanthu mavidiyo pakupharazga. Kweniso ŵachiskani kuti ŵalembenge masachizgo ghawo gha umo ŵangapharazgira.
UMOYO WACHIKHRISTU
Sumu 60
“Kasi Mukugwiliskira Ntchito JW Library?”: (Mamin. 15) Dumbiskanani dankha nkhani iyi mu maminiti ghankhondi. Kufuma apo, longorani vidiyo yakuti Umo Mungachitira na “JW Library” pa Tabuleti ya Android, na kudumbiskanapo pachoko. Pamanyuma, longorani na kudumbiskanapo pachoko vidiyo yakuti Kuchita Dawunilodi Mabuku pa Tabuleti ya Android kweniso yakuti Umo Mungachitira Pakuŵerengapa Tabuleti ya Android. Chiskani wose awo ŵangafiska kuti ŵaŵike pulogiramu ya JW Library pa foni panji tabuleti yawo kuti ŵachite dawunilodi mabuku pambere tindafike sabata yakwambira Meyi 16 apo tizamudumbiskana nkhani yakuti “Umo Mungagwiliskira Ntchito JW Library.”
Sambiro la Baibolo la Mpingo: (Mamin. 30) cl mutu 29 ndime 16-21 na bokosi pa peji 299
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 77 na Lurombo

robotstxt: allowed

filter: keep


text: 10 Kufuma kura wakawuka na kwiza ku mphaka za Yudeya na ku sirya linyake la Yorodani. Mizinda yikawunganaso kwa iyo, ndipo nga umo wakachitiranga nyengo zose wakambaso kuŵasambizga.+2 Ŵafarisi ŵakiza kwa iyo kuti ŵamuyezge, ŵakamufumba usange mwanalume wakuzomerezgeka kupata muwoli wake.+3 Wakaŵazgora kuti: “Kasi Mozesi wakamuphalirani vichi?”4 Ŵakati: “Mozesi wakazomerezga kulemba kalata yachipati na kumupata mwanakazi.”+5 Kweni Yesu wakati kwa iwo: “Wakamulemberani dango ili+ chifukwa cha unonono wa mitima yinu.+6 Kweni pakwamba apo Chiuta wakalenganga ŵanthu, ‘Wakaŵalenga iwo mwanalume na mwanakazi.+7 Pa chifukwa ichi, mwanalume walekenge awiske na anyina,+8 ndipo wose ŵaŵiri ŵaŵenge thupi limoza.’+ Ntheura mbaŵiriso yayi, kweni thupi limoza.9 Pa chifukwa ichi, icho Chiuta wagumanya pamoza munthu waleke kupatura.”+10 Apo ŵakaŵaso mu nyumba, ŵasambiri ŵakamba kumufumba pa nkhani iyi.11 Wakati kwa iwo: “Waliyose uyo wakupata muwoli wake na kutora munyake wakuchita uleŵi+ ndipo wakumubudira.12 Usange mwanakazi wapata mfumu wake na kutengwa kunyake, wakuchita uleŵi.”+13 Ŵanthu ŵakamba kumutolera ŵana ŵachoko kuti waŵakhwaske, kweni ŵasambiri ŵakaŵakalipira.+14 Yesu wakati wawona ivi wakakwiya ndipo wakati kwa iwo: “Ŵalekani ŵana ŵachoko ŵize kwa ine. Lekani kuŵakanizga, pakuti Ufumu wa Chiuta ngwa ŵanthu nga ni aŵa.+15 Nadi nkhumuphalirani kuti, waliyose uyo wakupokelera chara Ufumu wa Chiuta nga ni mwana muchoko wazamunjiramo chara.”+16 Ndipo wakapakata ŵana na kwamba kuŵatumbika, wakaŵika mawoko ghake pa iwo.+17 Apo wakendanga mu nthowa, munthu munyake wakachimbira na kujikama pasi panthazi pake ndipo wakafumba kuti: “Msambizgi muwemi, kasi nichitechi kuti nihare umoyo wamuyirayira?”+18 Yesu wakati kwa iyo: “Chifukwa wuli ukunichema muwemi? Palije uyo ni muwemi, kweni Chiuta pera ndiyo ni muwemi.+19 Ukumanya malango ghakuti, ‘Ungakomanga munthu chara,+ ungaleŵanga chara,+ ungibanga chara,+ ungapelekanga ukaboni wautesi chara,+ ungalyeranga munyako yayi,+ chindika awuso na anyoko.’”+20 Munthu yura wakati kwa iyo: “Msambizgi, nasungilira vinthu vyose ivi kufuma pa uwukirano wane.”21 Yesu wakamulaŵiska ndipo wakamutemwa, wakati: “Chinthu chimoza chakhalako kwa iwe: Luta, ukaguliske vinthu ivyo uli navyo na kupeleka ku ŵakavu, ndipo uŵenge na usambazi kuchanya. Wize uŵe mulondezgi wane.”+22 Kweni munthu uyu wakachita chitima na mazgu agha ndipo wakafumapo wachitima, pakuti wakaŵa na vinthu vinandi chomene.+23 Wakati walaŵiska uku na uku, Yesu wakati ku ŵasambiri ŵake: “Chizamuŵa chinonono nadi ku awo ŵali na ndalama kunjira mu Ufumu wa Chiuta!”+24 Kweni ŵasambiri ŵake ŵakazizwa na mazgu ghake. Yesu wakaŵazgora kuti: “Mwaŵana, ntchinonono chomene kunjira mu Ufumu wa Chiuta!25 Ntchipusu kuti ngamila yisolote mu jiso la sindano kuluska kuti munthu musambazi wanjire mu Ufumu wa Chiuta.”+26 Ŵakazizikikaso nipera ndipo ŵakati kwa iyo:* “Ipo ni njani wangaponoskeka?”+27 Yesu wakaŵalaŵiska, ndipo wakati: “Ku ŵanthu ntchambura machitiko, kweni ndimo viliri na Chiuta chara, pakuti vinthu vyose ni vyamachitiko kwa Chiuta.”+28 Petrosi wakati kwa iyo: “Wonani, ise tasida vinthu vyose na kumulondezgani.”+29 Yesu wakati: “Nadi nkhumuphalirani, palije uyo wasida nyumba panji ŵakuru panji ŵanung’una panji ŵadumbu panji nyina panji wiske panji ŵana panji minda chifukwa cha ine na chifukwa cha makani ghawemi+30 uyo walekenge kusanga vyakusazgikira 100 mu nyengo yino, nyumba, ŵakuru panji ŵanung’una, ŵadumbu, anyina, ŵana, na minda, pamoza na nthambuzgo,+ ndipo mu nyengo iyo yikwiza* umoyo wamuyirayira.31 Kweni ŵanandi awo mbakwamba ŵazamuŵa ŵaumaliro, ndipo ŵaumaliro ŵazamuŵa ŵakwamba.”+32 Sono ŵakendanga mu msewu wakukwelera ku Yerusalemu, Yesu wakendanga panthazi pawo, ndipo ŵakazukuma. Kweni awo ŵakalondezganga ŵakamba kopa. Wakatoleraso ŵasambiri ŵake 12 pamphepete na kwamba kuŵaphalira vinthu ivi, ivyo vikaŵa pafupi kumuchitikira:+33 “Wonani, tikukwelera ku Yerusalemu, ndipo Mwana wa munthu wamupelekeka ku ŵalara ŵa ŵasembe na ŵalembi. Ŵamumweruzga kuti wakomeke na kumupeleka ku ŵanthu ŵamitundu.34 Iwo ŵamumuhoya, kumuthunyira mata, kumuthyapura, na kumukoma, kweni pamanyuma pa mazuŵa ghatatu wamuwuka.”+35 Yakobe na Yohane, ŵana ŵa Zebediya,+ ŵakasendelera kwa iyo, ŵakati: “Msambizgi, tikukhumba kuti mutichitire chilichose icho timupemphaninge.”+36 Wakati kwa iwo: “Kasi mukukhumba kuti nimuchitirani vichi?”37 Iwo ŵakati kwa iyo: “Tikukhumba kuti mu uchindami winu+ tizakakhale yumoza ku woko linu lamalyero na munyake ku woko linu lamazere.”38 Kweni Yesu wakati kwa iwo: “Mukumanya chara icho mukupempha. Kasi mungamwa nkhombo iyo nkhumwa, panji kubatizika na ubatizo uwo nkhubatizika nawo?”+39 Ŵakati kwa iyo: “Enya.” Yesu wakati kwa iwo: “Nkhombo iyo nkhumwa mumwenge, ndipo ubatizo uwo nkhubatizika nawo, namwe mubatizikenge.+40 Kweni kukhala ku woko lane lamalyero panji lamazere ndine yayi nkhusankha, kweni malo agha nga awo ŵali kuŵanozgera.”41 Ŵanyawo 10 ŵara ŵakati ŵapulika, ŵakakwiyira Yakobe na Yohane.+42 Kweni Yesu wakaŵachemera kwa iyo, ndipo wakati: “Mukumanya kuti awo ŵakuwoneka kuti* ŵakuwusa mitundu ŵakuchita ufumu pa ŵanthu ndipo ŵanalume ŵawo ŵankhongono ŵakuchita mazaza pa ŵanthu.+43 Imwe mungachitanga nthena yayi. Kweni waliyose uyo wakukhumba kuŵa mukuru pakati pinu waŵe muteŵeti winu.+44 Ndipo uyo wakukhumba kuŵa wakwamba pakati pinu waŵe muzga wa mose.45 Pakuti Mwana wa munthu wakizira kuzakateŵetereka chara, kweni kuteŵetera+ na kupeleka umoyo wake kuŵa chiwombolero cha ŵanandi.”+46 Ndipo ŵakiza mu Yeriko. Kweni apo iyo na ŵasambiri ŵake na mzinda ukuruko ŵakafumanga mu Yeriko, Baratimeyo (mwana wa Timeyo), wakupempheska wachibulumutira, wakakhala mumphepete mwa msewu.+47 Wakati wapulika kuti wakaŵa Yesu Munazarete, wakamba kuchemerezga ndipo wakati: “Yesu, Mwana wa Davide,+ munilengere lusungu!”+48 Ŵanandi ŵakamba kumukanizga, ŵakamuphalira kuti wakhale chete. Kweni wakalutilira kuchemerezga chomene kuti: “Mwana wa Davide, munilengere lusungu!”49 Ntheura Yesu wakimilira ndipo wakati: “Muchemani wize kwa ine.” Ndipo ŵakamuchema munthu wachibulumutira yura ŵakati: “Khwima mtima, wuka, wakukuchema.”50 Wakataya laya lake lakuwaro, wakadukira muchanya na kuluta kwa Yesu.51 Yesu wakati kwa iyo: “Kasi ukukhumba kuti nikuchitire vichi?” Munthu wachibulumutira wakati: “Raboni,* nambeso kuwona.”52 Yesu wakati kwa iyo: “Lutanga, chipulikano chako chakuchizga.”+ Nyengo yeneyiyo wakambaso kuwona,+ ndipo wakamba kumulondezga mu msewu.


text: 36 Mu chaka chachinayi cha Yehoyakimu+ mwana wa Yosiya, themba la Yuda, mazgu gha Yehova ghakiza kwa Yeremiya kuti:2 “Tora mupukutu,* ulembemo mazgu ghose agho nakuphalira kwimikana na Israyeli, Yuda,+ na mitundu yose,+ kwambira pa zuŵa lakwamba ilo nkhayowoya nawe mu nyengo ya Yosiya kuzakafika muhanya uno.+3 Panyake para ŵa nyumba ya Yuda ŵapulika vya soka lose ilo nkhukhumba kuŵakhizgira, ŵangawerako ku nthowa zawo ziheni, kuti niŵagowokere ubudi wawo na kwananga kwawo.”+4 Penepapo Yeremiya wakachema Baruki+ mwana wa Neriya, ndipo wakayowoya mazgu ghose agho Yehova wakamuphalira. Baruki wakaghalemba mu mupukutu.*+5 Yeremiya wakaphalira Baruki kuti: “Ine najalirika, ninganjira yayi mu nyumba ya Yehova.6 Ntheura iwe ukanjire na kuŵazga mazgu ghose gha Yehova agho nangukuphalira kuti ulembe mu mupukutu. Ukaŵazge mu makutu gha ŵanthu wose awo ŵali mu nyumba ya Yehova pa zuŵa la kuziŵizga kurya. Ukaŵazgire ŵanthu wose ŵa Yuda awo ŵakwiza kufuma mu misumba yawo.7 Panyake Yehova wangapulika kuŵeyelera kwawo, ndipo ŵawerengeko, waliyose ku nthowa zake ziheni, pakuti ukali na kutukutwa uko Yehova wayowoya kwimikana na ŵanthu aŵa nkhukuru chomene.”8 Ntheura Baruki mwana wa Neriya wakachita vyose ivyo Yeremiya ntchimi wakamuphalira. Wakaŵazga mwakukwezga mu nyumba ya Yehova mazgu gha Yehova kufuma mu mupukutu.*+9 Mu chaka chachinkhondi cha Yehoyakimu+ mwana wa Yosiya, themba la Yuda, mu mwezi wa 9, ŵanthu wose mu Yerusalemu na ŵanthu wose awo ŵakiza ku Yerusalemu kufuma mu misumba ya Yuda ŵakapharazga kuziŵizga kurya pamaso pa Yehova.+10 Baruki wakaŵazga mwakukwezga kufuma mu mupukutu* mazgu ghose gha Yeremiya. Wakaŵazgira mu nyumba ya Yehova mu chipinda* cha Gemariya+ mwana wa Shafani+ mulembi, mu luŵaza lwakunena, pa mulyango wa chipata chiphya cha nyumba ya Yehova,+ uku ŵanthu wose ŵakupulika.11 Mikaya mwana wa Gemariya mwana wa Shafani wakati wapulika mazgu ghose gha Yehova kufuma mu mupukutu,*12 wakakhilira ku nyumba ya themba, mu chipinda cha mulembi. Ŵakaronga* wose ŵakaŵa mwenemura. Mukaŵa Elishama+ mulembi, Delaya mwana wa Shemaya, Elinatani+ mwana wa Akibori,+ Gemariya mwana wa Shafani, Zedekiya mwana wa Hananiya, na ŵakaronga ŵanyake wose.13 Mikaya wakaŵaphalira mazgu ghose agho wakapulika apo Baruki wakaŵazganga mu mupukutu* uku ŵanthu ŵakupulika.14 Penepapo ŵakaronga wose ŵakatuma Yehudi mwana wa Netaniya mwana wa Shelemiya mwana wa Kushi kwa Baruki, na kuti: “Wize kuno, utoreso mupukutu uwo wanguŵazga uku ŵanthu wose ŵakupulika.” Ntheura Baruki mwana wa Neriya wakatora mupukutu mu woko lake na kuluta kwa iwo.15 Iwo ŵakati kwa iyo: “Khala pasi, nase utiŵazgire mwakukwezga.” Ntheura Baruki wakaŵaŵazgira.16 Ŵakati ŵapulika mazgu ghose, ŵakalaŵiskana na kuchita wofi, ŵakati kwa Baruki: “Tikwenera kuphalira themba mazgu ghose agha.”17 Ŵakamufumba Baruki kuti: “Tiphalira, ukalemba wuli mazgu ghose agha? Kasi wakachita kukuphalira?”18 Baruki wakati kwa iwo: “Wakaniphalira mazgu ghose agha ndipo ine nkhaghalemba mu mupukutu* uwu na inki.”19 Ŵakaronga ŵakati kwa Baruki: “Luta, ukabisame, iwe na Yeremiya, ndipo munthu waleke kumanya uko muli.”+20 Penepapo ŵakaluta kwa themba, ku luŵaza, ŵakaŵika mupukutu mu chipinda cha Elishama mulembi. Ŵakaphalira themba chilichose icho ŵakapulika.21 Ntheura themba likatuma Yehudi+ kuti wakatore mupukutu, wakiza nawo kufuma mu chipinda cha Elishama mulembi. Ndipo Yehudi wakamba kuŵazga uku themba na ŵakaronga wose awo ŵakimilira pafupi nalo ŵakupulika.22 Mu mwezi wa 9,* themba likaŵa mu nyumba yakukhalamo mu nyengo yakuzizima, ndipo panthazi pake pakaŵa mbawula ya moto.23 Para Yehudi waŵazga vigaŵa vitatu panji vinayi, themba likakeluranga vigaŵa vira na chimayi cha mulembi na kotcha pa moto uwo ukabukanga mu mbawula, m’paka mupukutu wose ukamalira pa moto uwo ukaŵa mu mbawula.24 Ŵakachita wofi chara. Themba na ŵateŵeti ŵake wose ŵakapalura yayi malaya ghawo ŵati ŵapulika mazgu ghose agha.25 Nangauli Elinatani,+ Delaya,+ Gemariya,+ ŵakaŵeyelera themba kuti lileke kotcha mupukutu, themba likaŵapulikira yayi.26 Kweniso themba likatuma Yerahimeli mwana wa themba, Seraya mwana wa Aziriyeli na Shelemiya mwana wa Abideli kukakora Baruki mulembi na Yeremiya ntchimi, kweni Yehova wakaŵabisa.+27 Mazgu gha Yehova ghakizaso kwa Yeremiya, themba likati lawotcha mupukutu uwo ukaŵa na mazgu agho Yeremiya wakaphalira Baruki kulemba,+ kuti:28 “Utore mupukutu unyake, ulembemo mazgu ghose agho ghakaŵa mu mupukutu wakwamba uwo Yehoyakimu themba la Yuda wakawotcha.+29 Ukayowoye na Yehoyakimu themba la Yuda kuti: ‘Yehova wakuti: “Wawotcha mupukutu uwu na kuyowoya kuti: ‘Chifukwa wuli walembamo kuti: “Themba la Babuloni lizenge nadi na kuparanya charu ichi, kuti munthu na nyama vileke kusangikamo”?’+30 Ntheura Yehova wakuti kwa Yehoyakimu themba la Yuda: ‘Waŵavyenge munthu wa mphapu yake wakuti wakhale pa chitengo cha Davide,+ ndipo chitanda chake chizamuŵa pamtandasanya, chizamuŵa pa chithukivu muhanya na chiwuvi usiku.+31 Nimulangenge iyo, mphapu* yake na ŵateŵeti ŵake chifukwa cha ubudi wawo. Niŵakhizgirenge iwo, awo ŵakukhala mu Yerusalemu na ŵanthu ŵa ku Yuda soka lose ilo nkhayowoya,+ kweni ŵakapulikira yayi.’”’”+32 Yeremiya wakatora mupukutu unyake, wakamupa Baruki mulembi, mwana wa Neriya.+ Ndipo Baruki wakalemba mazgu ghose agho Yeremiya wakayowoya, agho ghakaŵa mu mupukutu* uwo Yehoyakimu themba la Yuda wakawotcha pa moto.+ Wakasazgirapo mazgu ghanyake ghanandi ghakuyana na ghara.


text: 31 Ŵafilisiti ŵakarwanga nkhondo na Israyeli.+ Ŵaisrayeli ŵakachimbira pamaso pa Ŵafilisiti, ndipo ŵanandi ŵakakomekera pa Phiri la Gilibowa.+2 Ŵafilisiti ŵakaskera Sauli na ŵana ŵake. Ŵafilisiti ŵakakoma Yonatani,+ Abinadabu, na Maliki-shuwa, ŵana ŵa Sauli.+3 Nkhondo yikamukulira Sauli, ndipo ŵakuponya mivi ŵakamusanga, wakapwetekeka chomene na ŵanthu ŵakuponya mivi.+4 Ntheura Sauli wakati kwa wakuyegha vilwero: “Solora lupanga lwako unigwaze nalo, kuti ŵanthu ŵambura kukotoleka+ aŵa ŵaleke kwiza na kunigwaza kweniso kunichitira nkhaza.” Kweni wakuyegha vilwero wakakana, chifukwa wakawopa chomene. Penepapo Sauli wakatora lupanga na kuwirapo.+5 Wakuyegha vilwero wakati wawona kuti Sauli wafwa,+ nayo wakawira pa lupanga lwake na kufwira nayo pamoza.6 Ndimo Sauli, ŵana ŵake ŵatatu, wakuyegha vilwero, na ŵanthu ŵake wose ŵakafwira pamoza zuŵa lira.+7 Ŵaisrayeli wose awo ŵakakhalanga mu dambo* na mu chigaŵa cha Yorodani ŵakati ŵawona kuti Ŵaisrayeli ŵachimbira, kweniso kuti Sauli na ŵana ŵake ŵafwa, ŵakasida misumba yawo na kuchimbira.+ Penepapo Ŵafilisiti ŵakiza na kukhalamo.8 Zuŵa lakulondezgapo, apo Ŵafilisiti ŵakiza kuti ŵavure awo ŵakakomeka, ŵakasanga Sauli na ŵana ŵake ŵafwira pa Phiri la Gilibowa.+9 Ntheura ŵakadumura mutu wake na kumuvura vyankhondo vyake. Ŵakatuma mazgu mu charu chose cha Ŵafilisiti kuti ŵaphare makani+ agha ku nyumba* za ŵangoza ŵawo+ na ku ŵanthu.10 Ŵakaŵika vyankhondo vyake mu nyumba ya vikozgo vya Ashitoreti, ŵakapayika chitanda chake pa chiliŵa cha Beti-shani.+11 Ŵanthu ŵa ku Yabeshi-giliyadi+ ŵakati ŵapulika ivyo Ŵafilisiti ŵakachitira Sauli,12 vinkhara vyose vikawuka na kwenda usiku wose, vikatora chitanda cha Sauli na vitanda vya ŵana ŵake kuvifumiskapo pa chiliŵa cha Beti-shani. Ŵakiza navyo ku Yabeshi na kuviwotcha kwenekura.13 Ŵakatora viwangwa vyawo+ na kuvisunga musi mwa khuni la tamarisiki ku Yabeshi,+ ndipo ŵakaziŵizga kurya mazuŵa 7.


text: 6 Mwana wane, usange wimira* mzengezgani wako,+Usange wakorana chasa* na mulendo,+2 Usange wajithya na layizgo lako,Wakoleka na mazgu gha mulomo wako,+3 Uchite ichi, mwana wane, kuti ujithaske,Pakuti wawira mu woko la mzengezgani wako:Luta, ukajiyuyure na kumuŵeya luŵiro mzengezgani wako.+4 Ungazomerezganga yayi maso ghako kugona tulo,Panji vikopi vyako kusiwa.5 Ujithaske nga ni mphoyo mu woko la chiŵinda,Nga nkhayuni mu woko la muthyezi.6 Luta ku nyerere, iwe wamukata.+Wona umo yikuchitira ndipo uŵe wavinjeru.7 Nangauli yilije mulongozgi, kapitawo, panji muwusi,8 Yikunozga vyakurya vyake mu chihanya,+Yikuwunjika vyakurya vyake mu nyengo ya vuna.9 Iwe wamukata, kasi ugonenge pasi m’paka pawuli?Kasi uwukenge pawuli mu tulo twako?10 Na tulo tuchoko waka, kusiwa kuchoko waka,Kupinda mawoko na kugona,+11 Ukavu wizenge pa iwe nga ni munkhungu,Kusoŵerwa kwizenge nga ni munthu uyo wali na vilwero.+12 Munthu wawakawaka na muheni wakwendendeka na mazgu ghaukhuluku.+13 Wakutinyira munthu jiso lake,+ wakuchita vimanyikwiro na lundi lake, wakusinizga na minwe yake.14 Na mtima wauryarya,Wakwata viheni+ na kwambiska mphindano nyengo zose.+15 Ntheura, soka limwizirenge mwamabuchi.Mu kanyengo kachoko waka waphyokenge kwambura kuchizgika.+16 Pali vinthu 6 ivyo Yehova wakutinkha.Enya, vinthu 7 ivyo wakuseluka navyo ni ivi:17 Maso ghakujikuzga,+ lulimi lwautesi,+ na mawoko agho ghakuthiska ndopa zambura mulandu,+18 Mtima uwo ukwata viŵembu,+ na malundi agho ghakuchimbilira ku uheni,19 Kaboni mutesi uyo wakuthuta utesi,+Na waliyose uyo wakuseŵa mphindano pakati pa ŵabali.+20 Iwe mwana wane, sungilira dango la awuso,Ungasidanga yayi ulongozgi* wa anyoko.+21 Uvivunge mu mtima wako nyengo zose,Uvikakilire mu singo yako.22 Para ukwenda, vikulongozgenge.Para wagona pasi, vikulindenge.Para wawuka, viyowoyenge nawe.*23 Pakuti chisambizgo ni nyali,+Dango mbungweru,+Ndipo ntchenyo zakusambizga ni nthowa ya ku umoyo.+24 Vikusungenge ku mwanakazi muheni,+Ku mazgu ghakukopa gha mwanakazi muleŵi.*+25 Ungadokeranga yayi kutowa kwake mu mtima wako,+Panji kumuzomerezga kuti wakutore mtima na maso ghake ghakukopa,26 Pakuti chifukwa cha hule, munthu wakukhala na chingwa pera.+Kweni muwoli wa munthu munyake wakuŵenda umoyo wakuzirwa.27 Kasi munthu wangalunda moto pa nganga yake kwambura kotcha malaya ghake?+28 Panji kasi munthu wangenda pa makara gha moto kwambura kuphya malundi?29 Ndimo viliri na mwanalume uyo wakugona na muwoli wa mzengezgani wake.Yose uyo wakukhwaska mwanakazi uyu walekenge chara kulangika.+30 Ŵanthu ŵakumuyuyura yayi munkhunguUsange wiba kuti wajikhutiske para wali na njara.31 Kweni para wasangika, wawezgerengepo kankhondi na kaŵiri.Wapelekenge vinthu vyose vyakuzirwa vya mu nyumba yake.+32 Yose uyo wakuchita uleŵi na mwanakazi walije mahara.*Uyo wakuchita ivi wakujiparanya yekha.+33 Wapokerenge waka mabamba na muyuyuro,+Ndipo soni zake zifyulikenge chara.+34 Pakuti mwanalume wakuŵa mukali chifukwa cha sanji.Waŵenge na chiwuravi chara para wakuwezgera nduzga.+35 Wazomerenge chara chibadala.*Waphepiskikenge chara, nanga ungapeleka chawanangwa chikuru wuli.


text:
Yehova Wakulongozga Ŵanthu Ŵake
“Yehova wamulongozganinge nyengo zose.”—YES. 58:11.
SUMU: 152, 22
1, 2. (a) Kasi awo ŵakulongozga pakati pa Ŵakaboni ŵa Yehova ŵakupambana wuli na ŵalongozgi ŵa matchalitchi? (b) Kasi tidumbiskanenge vichi mu nkhani iyi na yakulondezgapo?
“KASI mulongozgi winu ni njani?” Ŵanthu ŵanandi ŵakutemwa kufumba Ŵakaboni ŵa Yehova fumbo ili. Mu matchalitchi ghanandi muli mwanalume panji mwanakazi uyo ni mulongozgi panji kuti muliska. Ise tikupambana chomene na matchalitchi. Tikuŵaphalira ŵanthu kuti Mulongozgi withu ni munthu yayi. Mulongozgi withu ni Khristu uyo wali kuwuskika, uyo nayo wakulongozgeka na Adada ŵake, Yehova.—Mat. 23:10.
2 Nangauli Mulongozgi withu ni Yesu, kweni paliso gulu la ŵanalume ilo likulongozga ŵanthu ŵa Chiuta mazuŵa ghano, ilo likuchemeka “muzga wakugomezgeka na wavinjeru.” (Mat. 24:45) Kasi tikumanya wuli kuti Yehova ndiyo wakulongozga kwizira mwa Mwana wake? Mu nkhani iyi na yakulondezgapo, tiwonenge umo ŵanthu awo Yehova wakaŵasankha ŵakalongozgeranga ŵanthu ŵake vyaka vinandi. Nkhani izi zilongosorenge maukaboni ghatatu kuti Yehova ndiyo wakalongozganga ŵanthu, ndipo wachali kulongozga ŵanthu ŵake.—Yes. 58:11.
ŴAKALONGOZGEKANGA NA MZIMU UTUŴA
3. Ntchivichi chikawovwira Mozesi kuti walongozge Ŵaisrayeli?
3 Ŵakalongozgekanga na mzimu utuŵa. Chiuta wakasankha Mozesi kuti walongozge Ŵaisrayeli. Ntchivichi chikamovwira Mozesi kuti wafiske ntchito iyi? Yehova “wakaŵika mzimu wake utuŵa mwa iyo.” (Ŵerengani Yesaya 63:11-14.) Pakuti wakamupa mzimu utuŵa Mozesi, ndikuti Yehova ndiyo wakalongozganga ŵanthu ŵake.
4. Kasi Ŵaisrayeli ŵakamanya wuli kuti Mozesi wakalongozgekanga na mzimu utuŵa? (Wonani chithuzi chakwamba.)
4 Pakuti mzimu utuŵa ni nkhongono yambura kuwoneka, kasi Ŵaisrayeli ŵakamanya wuli kuti Mozesi wakalongozgekanga na mzimu utuŵa? Mzimu utuŵa ukawovwira Mozesi kuti waŵe na mikhaliro yiwemi, nga chitemwa, kuzika, na kuzikira kuti walongozge makora Ŵaisrayeli. Kasi Mozesi wakapambananga wuli na ŵalongozgi ŵankhaza ŵa mu vyaru vinyake? (Eks. 5:2, 6-9) Mphambano yikaŵa yakuti: Yehova ndiyo wakasankha Mozesi kuti walongozge ŵanthu ŵake.
5. Kasi Yehova wakachita wuli kuti ŵanalume ŵanyake ŵalongozgenge ŵanthu ŵake?
5 Nyengo yikati yajumphapo, Yehova wakasankha ŵanalume ŵanyake na kuŵapa mzimu utuŵa kuti ŵalongozge ŵanthu ŵake. “Mzimu wa Yehova ukiza pa Gidiyoni.” (Ŵeru. 6:34) Ndipo “mzimu wa Yehova ukamba kumupa nkhongono Davide.” (1 Sam. 16:13) Ŵanalume wose aŵa, ŵakagomezganga chomene mzimu wa Chiuta, ndipo mzimu ukaŵawovwira kuti ŵachite milimo yinandi iyo ŵakate ŵafiskenge yayi na nkhongono zawo. (Josh. 11:16, 17; Ŵeru. 7:7, 22; 1 Sam. 17:37, 50) Paumaliro, Yehova ndiyo wakalumbikanga na ivyo ŵakachitanga.
6. Chifukwa wuli Chiuta wakakhumbanga kuti ŵanthu ŵake ŵapulikirenge awo ŵakaŵalongozganga?
6 Kasi Ŵaisrayeli ŵakeneranga kuchita wuli ŵati ŵawona maukaboni kuti ŵanalume aŵa ŵakalongozgekanga nadi na mzimu utuŵa? Apo Ŵaisrayeli ŵakadandawura na umo Mozesi wakaŵalongozgeranga, Yehova wakaŵafumba kuti: “Kasi ŵanthu aŵa ŵalutilirenge kuniyuyura m’paka pawuli?” (Maŵa. 14:2, 11) Yehova ndiyo wakasankha Mozesi, Joshuwa, Gidiyoni, na Davide kuti ŵalongozgenge ŵanthu m’malo mwa iyo. Para Ŵaisrayeli ŵapulikira ŵanalume aŵa, Yehova wakawonanga kuti ŵakupulikira iyo.
ŴAKAWOVWIRIKANGA NA ŴANGELO
7. Kasi ŵangelo ŵakamovwira wuli Mozesi?
7 Ŵakawovwirikanga na ŵangelo. (Ŵerengani Ŵahebere 1:7, 14.) Yehova wakatumanga ŵangelo kuti ŵawovwire, ŵakhozge, na kulongozga Mozesi. Chiuta wakatuma Mozesi “kuŵa mulongozgi na muwomboli, ndipo mungelo uyo wakawoneka kwa iyo mu chivwati wakamulongozganga.” (Mil. 7:35) Dango ilo Mozesi wakasambizganga Ŵaisrayeli “likapelekeka kwizira mu ŵangelo.” (Gal. 3:19) Yehova wakaphalira Mozesi kuti: “Ulongozgere ŵanthu ku malo agho nakuphalira. Wona, mungelo wane wadangirenge panthazi pako.” (Eks. 32:34) Baibolo likuyowoya yayi kuti Ŵaisrayeli ŵakamuwonanga mungelo wakuchita vyose ivi. Kweni umo Mozesi wakasambizgiranga Ŵaisrayeli na kuŵalongozga, mbukaboni wakuti Chiuta ndiyo wakamovwiranga.
8. Kasi ŵangelo ŵakawovwira wuli Joshuwa na Hezekiya?
8 Mozesi wati wafwa, Joshuwa ndiyo wakamba kulongozga Ŵaisrayeli. Iyo wakakhozgeka na “karonga wa nkhondo ya Yehova” kuti walongozge ŵanthu ŵa Chiuta ku nkhondo iyo yikaŵa pakati pa Israyeli na Ŵakenani. Ŵaisrayeli ŵakatonda nkhondo iyi. (Josh. 5:13-15; 6:2, 21) Nyengo yinyake Themba Hezekiya likasuzgika maghanoghano apo ŵasilikari Ŵaasiriya ŵakaliwofya kuti ŵaparanyenge Yerusalemu. Kweni mu usiku umoza pera, “mungelo wa Yehova wakafuma na kukoma ŵanthu 185,000.”—2 Mathe. 19:35.
9. Kasi Ŵaisrayeli ŵakeneranga yayi kupulikira awo ŵakaŵalongozganga chifukwa chakuti ŵakaŵa ŵambura kufikapo? Longosorani.
9 Ŵangelo mbakufikapo, kweni ŵanalume awo ŵakaŵawovwiranga ŵakaŵa ŵambura kufikapo. Nyengo yinyake Mozesi wakatondeka kutuŵiska Yehova. (Maŵa. 20:12) Joshuwa wakafumba yayi ulongozgi kwa Chiuta apo wakachita phangano na Ŵagibiyoni. (Josh. 9:14, 15) Nyengo yinyake Hezekiya “mtima wake ukajikuzga.” (2 Mid. 32:25, 26) Nangauli awo ŵakalongozganga ŵakaŵa ŵambura kufikapo, kweni Ŵaisrayeli ŵakeneranga kupulikira ŵanalume aŵa. Yehova ndiyo wakaŵawovwiranga na mzimu wake kweniso ŵangelo. Yehova ndiyo wakalongozganga nadi ŵanthu ŵake.
ŴAKALONGOZGEKANGA NA MAZGU GHA CHIUTA
10. Kasi Mozesi wakalongozgekanga wuli na Dango la Chiuta?
10 Ŵakalongozgekanga na Mazgu gha Chiuta. Baibolo likuyowoya Dango ilo Chiuta wakapeleka ku Ŵaisrayeli kuti “Dango la Mozesi.” (1 Mathe. 2:3) Kweni Baibolo likutiphalira kuti Yehova ndiyo wakapeleka Dango, ndipo Mozesi nayo wakeneranga kupulikira Dango ili. (2 Mid. 34:14) Yehova wakaphalira Mozesi umo wakwenera kupangira chihema, ndipo iyo “wakachita vyose ivyo Yehova wakamuphalira. Wakachita ndendende.”—Eks. 40:1-16.
11, 12. (a) Kasi Joshuwa na mafumu agho ghakalongozganga ŵanthu ŵa Chiuta ghakeneranga kuchita vichi? (b) Kasi Mazgu gha Chiuta ghakawovwira wuli awo ŵakalongozganga ŵanthu?
11 Joshuwa wakaŵa na buku la Mazgu gha Chiuta kwamba waka pakwamba apo wakambira kulongozga Ŵaisrayeli. Chiuta wakamuphalira kuti “uŵazgenge na kughanaghanirapo muhanya na usiku, mwakuti uchitenge mwakupwelelera vyose ivyo vili kulembekamo.” (Josh. 1:8) Pamanyuma, mafumu ghose agho ghakalongozganga ŵanthu ŵa Chiuta ghakachita mwakuyana waka. Iwo ŵakenera kuŵerenga Dango zuŵa lililose, kulemba mu buku mazgu gha mu Dango, na “kusungilira mazgu ghose gha Dango ili na malanguro agha pakughachita.”—Ŵerengani Dotoronome 17:18-20.
12 Kasi Mazgu gha Chiuta ghakawovwira wuli ŵanalume awo ŵakalongozganga? Tiyeni tiwone ivyo Themba Yosiya likachita. Iyo wakati wasanga buku ilo mukaŵa Dango la Mozesi, wakapempha mulembi wake kuti wamuŵelengere. * Kasi themba likachita wuli likati lapulika ivyo vikaŵa mu Dango? “Themba likati lapulika waka mazgu gha mu buku la Dango, likapalura vyakuvwara vyake.” Themba likachitaso vinandi. Likalondezga ivyo vikaŵa mu Mazgu gha Chiuta. Likawuskamo vikozgo vyose mu tempile na kunozga chiphikiro chikuru cha Paska. (2 Mathe. 22:11; 23:1-23) Chifukwa chakuti Yosiya na ŵanalume ŵanyake ŵakugomezgeka ŵakalondezganga ivyo vikaŵa mu Mazgu gha Chiuta, ŵakasintha nkharo zawo na kuŵalongosolera makora ŵanthu ulongozgi uwo ŵakasanga. Chifukwa chakuti ŵakasintha, vikawovwira ŵanthu kuti ŵachitenge khumbo la Chiuta.
13. Kasi pakaŵa mphambano wuli pakati pa awo ŵakalongozganga ŵanthu ŵa Chiuta na mitundu yinyake?
13 Mafumu ghakugomezgeka agha, ghakapambananga chomene na ŵalongozgi ŵa mitundu yinyake awo ŵakalongozgekanga na vinjeru kweniso fundo za ŵanthu. Nyengo iyo Ŵakenani ŵakaŵalongozganga, ŵanthu ŵakachitanga vinthu vinandi vyaukazuzi. Ŵakagonananga paubali, ŵakagonananga ŵanalume panji ŵanakazi pera, ŵakagonanga vinyama, ŵakapelekanga sembe ŵana ŵawo, na kusopa vikozgo. (Lev. 18:6, 21-25) Kweniso ŵalongozgi ŵa ku Babuloni na Eguputo, ŵakalondezganga yayi ulongozgi uwo Chiuta wakapeleka ku Ŵaisrayeli pa nkhani ya umo ŵangajitozgera. (Maŵa. 19:13) Kweni ŵanthu ŵa Chiuta ŵakawona ŵekha umo ŵanalume awo ŵakaŵalongozganga ŵakaŵawovwilira mwauzimu, mu makhaliro, kweniso mwakuthupi. Uwu mbukaboni wakuti Yehova ndiyo wakalongozganga nadi ŵanthu ŵake.
14. Chifukwa wuli Yehova wakalanganga awo ŵakalongozganga ŵanthu ŵake?
14 Ni mafumu ghose yayi agho ghakalamuliranga ŵanthu ŵa Chiuta ghakalondezganga ulongozgi wa Chiuta. Awo ŵakapulikiranga yayi Yehova ŵakakana kulongozgeka na mzimu wa Chiuta, ŵangelo, kweniso Mazgu ghake. Uyo waleka kupulikira, Yehova wakamulanganga panji kusankha munyake. (1 Sam. 13:13, 14) Yehova wakasankha munthu munyake uyo wakaŵa pachanya pa ŵanalume wose awo ŵakalongozganga ŵanthu ŵake.
YEHOVA WAKASANKHA MULONGOZGI WAKUFIKAPO
15. (a) Kasi ntchimi zikayowoyerathu vichi vyakukhwaskana na mulongozgi? (b) Kasi mulongozgi uyu wakaŵa njani?
15 Yehova wakayowoyerathu kuti wazamusankha mulongozgi wapadera uyo walongozgenge ŵanthu ŵake. Mozesi wakaphalira Ŵaisrayeli kuti: “Yehova Chiuta winu wazamumuwuskirani ntchimi nga ndine pakati pa ŵabali ŵinu, ndipo muzakayipulikirenge.” (Doto. 18:15) Yesaya wakayowoyerathu kuti iyo wazamuŵa “mudangiliri na mulongozgi.” (Yes. 55:4) Ndipo mzimu utuŵa ukawovwira Daniyeli kuti walembe vya kwiza kwa “Mesiya Mulongozgi.” (Dan. 9:25) Paumaliro, Yesu Khristu wakajiyowoya yekha kuti ni “Mulongozgi” wa ŵanthu ŵa Chiuta. (Ŵerengani Mateyu 23:10.) Ŵasambiri ŵakamulondezga Yesu ndipo ŵakagomezga kuti Yehova ndiyo wakamusankha. (Yoh. 6:68, 69) Ntchivichi chikawovwira ŵasambiri kugomezga kuti Yehova wakasankha Yesu Khristu kuti walongozgenge ŵanthu ŵake?
16. Ntchivichi chikulongora kuti Yesu wakalongozgekanga na mzimu utuŵa?
16 Yesu wakalongozgekanga na mzimu utuŵa. Apo Yesu wakabatizikanga, Yohane Mubatizi “wakawona kuchanya kukujulika, ndipo mzimu ukakhiliranga pa iyo nga ni nkhunda.” Pamanyuma, “mzimu ukamulongozgera mu mapopa.” (Mrk. 1:10-12) Apo Yesu wakachitanga uteŵeti wake pa charu chapasi, mzimu wa Chiuta ukamovwira Yesu kuti wachite minthondwe kweniso wayowoyenge na chikanga. (Mil. 10:38) Mzimu utuŵa ukawovwiraso Yesu kuti waŵe na chitemwa, wakondwenge, kweniso kuti waŵe na chipulikano chankhongono. (Yoh. 15:9; Heb. 12:2) Vyose ivyo wakachita, vikapeleka ukaboni wakukwana kuti Yesu wakasankhika nadi na Yehova.
17. Kasi ŵangelo ŵakachita wuli kuti ŵawovwire Yesu?
17 Ŵangelo ŵakamovwira Yesu. Yesu wakati wabatizika waka, “ŵangelo ŵakiza na kwamba kumuteŵetera.” (Mat. 4:11) Nyengo yichoko waka pambere Yesu wandafwe, “mungelo wakawonekera kwa iyo kufuma kuchanya ndipo wakamukhozga.” (Luka 22:43) Yesu wakagomezganga kuti Yehova wangatuma mungelo nyengo yiliyose kuti wamukhozge kuti wafiske khumbo la Chiuta.—Mat. 26:53.
18, 19. Kasi Mazgu gha Chiuta ghakamulongozga wuli Yesu?
18 Yesu wakalongozgeka na Mazgu gha Chiuta. Apo wakambanga uteŵeti wake, Yesu wakazomerezga kuti Mazgu gha Chiuta ghamulongozge. (Mat. 4:4) Chifukwa chakuti Yesu wakapulikiranga Mazgu gha Chiuta, wakalutilira kujilambika kwa Adada ŵake m’paka apo wakafwira pa khuni lakusuzgikirapo. Kweniso mazgu ghake ghaumaliro pambere wandafwe ghakaŵa gha uchimi wakuyowoya za Mesiya. (Mat. 27:46; Luka 23:46) Yesu wakapambana chomene na ŵalongozgi ŵa matchalitchi. Iwo ŵakalondezganga yayi Mazgu gha Chiuta para ghakususkana na vigomezgo vyawo. Yesu wakayowoya mazgu gha Yehova agho ntchimi Yesaya yikalemba pakuyowoya za iwo, wakati: “Ŵanthu aŵa ŵakunichindika na milomo yawo, kweni mitima yawo yili kutali na ine. Ŵakunisopa pawaka, chifukwa ŵakusambizga malango gha ŵanthu m’malo mwa visambizgo vya Chiuta.” (Mat. 15:7-9) Kasi Yehova wakate wasankhenge ŵanthu aŵa kuti ŵalongozge ŵanthu ŵake?
19 Yesu wakazomerezga kuti Mazgu gha Chiuta ghamulongozge pa ivyo wakachitanga na kusambizga. Panyengo iyo wakadumbiskananga na ŵalara ŵavisopa, wakayowoyanga maghanoghano ghake yayi panji kugomezga ivyo wakamanyanga. Kweni wakagomezganga chomene Mazgu gha Chiuta kuti ghamulongozge. (Mat. 22:33-40) M’malo mwa kuphalira ŵanthu ivyo wakachitanga kuchanya panji umo wakalengera vinthu, Yesu “wakajura maghanoghano ghawo kuti ŵapulikiske ng’anamuro la Malemba.” (Luka 24:32, 45) Yesu wakatemwanga chomene Mazgu gha Chiuta, ndipo wakaphalirangako ŵanthu.
20. (a) Kasi Yesu wakalongora wuli kuti wakajilambikanga kwa Chiuta? (b) Kasi Yesu wakapambana wuli na Herode Agripa I? Ndipo vikutisambizga kuti munthu uyo wasankhika na Yehova wakuŵa wuli?
20 Nangauli ŵanthu ŵakazizwa na “mazgu ghawemi” agho Yesu wakayowoyanga, kweni iyo wakapeleka uchindami kwa Msambizgi wake, Yehova. (Luka 4:22) Apo munthu musambazi wakakhumbanga kulumba Yesu pakumuchema kuti “Msambizgi muwemi,” mwakujiyuyura Yesu wakazgora kuti: “Chifukwa wuli ukunichema muwemi? Palije uyo ni muwemi, kweni Chiuta pera ndiyo ni muwemi.” (Mrk. 10:17, 18) Ivyo Yesu wakachita vikapambana chomene na Herode Agripa I, uyo wakaŵa themba panji kuti mulongozgi wa ku Yudeya pakati pajumpha vyaka 8. Pa nyengo yinyake, Herode wakavwara “chakuvwara chaufumu.” Ŵanthu awo ŵakawungana ŵakamba kuchemerezga kuti: “Ni mazgu gha chiuta, nga munthu chara!” Apa Herode wakakhumbanga kulumbika. Kasi chikachitika ntchivichi pamanyuma pake? “Mungelo wa Yehova wakatimba Herode, chifukwa wakapeleka uchindami kwa Chiuta chara. Wakaryeka na mpholozi ndipo wakafwa.” (Mil. 12:21-23) Ivyo Herode wakachita vikupeleka ukaboni wakuti ni Yehova yayi uyo wakamusankha kuti walongozge ŵanthu. Kweni ivyo Yesu wakachita vikupeleka ukaboni wakuti wakasankhika nadi na Chiuta. Iyo wakapelekanga uchindami kwa Yehova pakuŵa Mulongozgi Mulara wa ŵanthu ŵake.
21. Kasi tidumbiskanenge vichi mu nkhani yakulondezgapo?
21 Yesu wakeneranga kuŵa mulongozgi kwa nyengo yitali. Yesu wati wawuskika wakati: “Mazaza ghose ghapika kwa ine kuchanya na pa charu chapasi. . . . Ndipo wonani, ine nili namwe mazuŵa ghose m’paka umaliro wa charu ichi.” (Mat. 28:18-20) Pakuti Yesu wali kuchanya, kasi wakulongozga wuli ŵanthu ŵa Chiuta pa charu chapasi? Kasi Yehova wasankha njani kuti wawovwire Khristu kulongozga ŵanthu ŵake? Kasi Ŵakhristu ŵangamanya wuli ŵanthu awo ŵakwimira Khristu? Nkhani yakulondezgapo yizgorenge mafumbo agha.
^ ndime 12 Buku ili likwenera kuti likalembeka na Mozesi.


text:
GONGWE LA MULINDA (LAKUSAMBIRA PA MPINGO) APRIL 2014
Gongwe ili likulongosora umo tingacitira kuti tiŵe na cipulikano nga ncha Mozesi. Kasi Yehova wakuwuwona wuli mulimo wa kupwelelera mbumba ndipo wakutovwira wuli kuti tifiske mulimo uwu?
Ŵani na Cipulikano nga Ncha Mozesi
Kasi cipulikano cikamuciska wuli Mozesi kuti wakane makhumbiro gha thupi ndiposo kuti wazirwiskenge uteŵeti wake? Cifukwa wuli Mozesi wakalaŵiska “dodoli pa njombe yakuzakapelekeka”?
Kasi Mukumuwona “Uyo Ngwambura Kuwoneka”?
Kasi cipulikano ico Mozesi wakaŵa naco mwa Ciuta cikamovwira wuli kuti waleke kopa ŵanthu kweniso kuti wagomezge malayizgo gha Ciuta? Khozgani cipulikano cinu kuti muwone kuti Yehova ngwanadi ndiposo kuti ngwakukhumbisiska kumovwirani.
Vitumbiko Ivyo Nasanga Cifukwa ca Uteŵeti Wanyengozose
Wonani cifukwa ico Robert Wallen wakayowoyera kuti uteŵeti wanyengozose uwo wacita kwa vyaka 65 waŵira wakukondweska kweniso wacandulo comene.
Palije Uyo Wangateŵetera Ŵenenchito Ŵaŵiri
Ŵanji ŵaluta ku caru cinyake kuti ŵakasange ndalama zinandi. Kasi para munthu wakukhala kwayekha cifukwa ca nchito, nthengwa yake, ŵana ŵake, na ubwezi wake na Ciuta vikukhwaskika wuli?
Ŵani Ŵakukhwima Mtima—Yehova Ni Movwiri Winu
Kasi dada munyake wakacita wuli kuti wawezgerepo ubwezi wa pakati pa iyo na mbumba yake pamasinda pakuti wakhala kwayekha cifukwa ca nchito kwa nyengo yitali? Kasi Yehova wakamovwira wuli kuti wapwelelere mbumba yake mu caru ico ndalama njakusuzga?
Kasi Mukuwonga Kuti Yehova Wakumulaŵiskani Mwacitemwa?
Wonani nthowa zinkhondi izo Ciuta wakulongolera kuti wakutipwelelera na umo ise tikusangira candulo cifukwa cakuti wakutilaŵiska mwacitemwa.
Kasi Mukumanya?
Cifukwa wuli ŵanthu ŵa mu nyengo yakale ŵakapaluranga vyakuvwara vyawo?


text:
MUTU 60
Yesu Wakasintha Mawonekero
MATEYU 16:28–17:13 MARIKO 9:1-13 LUKA 9:27-36
MBONIWONI
ŴAPOSITOLE ŴAKAPULIKA MAZGU GHA CHIUTA
Yesu wakasambizganga ŵanthu mu chigaŵa cha Kesareya Filipi. Chigaŵa ichi chikaŵa pa mtunda wa makilomita 25 kufuma ku Phiri la Heremoni. Wali mukati mwa kusambizga, wakaphalira ŵapositole ŵake kuti: “Nadi nkhumuphalirani, ŵalipo ŵanyake awo ŵimilira pano awo ŵachetenge nyifwa chara m’paka ŵazakawone dankha Mwana wa munthu wakwiza mu Ufumu wake.”—Mateyu 16:28.
Ŵasambiri ŵakwenera kuti ŵakamanya yayi icho Yesu wakang’anamuranga. Pakati pajumpha sabata yimoza, wakatora ŵasambiri ŵake ŵatatu aŵa: Petrosi, Yakobe, na Yohane, ndipo wakaluta nawo ku phiri litali. Yikwenera kuti yikaŵa nyengo yausiku pakuti ŵasambiri aŵa ŵakasiwanga. Apo Yesu wakalombanga, wakamba kusintha mawonekero ghake. Ŵapositole ŵakawona kuti chisko chake chaŵala nga ni zuŵa ndipo vyakuvwara vyake vyagadima nga mbungweru nkhanira tuu.
Penepara pakawoneka ŵanthu ŵaŵiri, Mozesi na Eliya. Ŵakamba kuyowoya na Yesu vya “kuwukapo kwake uko wakaŵa pafupi kufiska mu Yerusalemu.” (Luka 9:30, 31) Apa Yesu wakayowoyanga vyakuti wafwenge na kuwuka, nga umo wakaŵaphalilira kale ŵasambiri ŵake. (Mateyu 16:21) Chidumbirano ichi chikalongora kuti ivyo Petrosi wakaphalira Yesu kumasinda vingachitika yayi. Yesu wakaŵa kuti wangagwentha yayi nyifwa yake, nangauli yikaŵa yakuti wafwenge nga ntchigeŵenga.
Ŵapositole ŵatatu aŵa ŵakaŵa kuti ŵali maso pa nyengo iyi ndipo ŵakapulikanga na kuwona ivyo vikachitikanga. Iwo ŵakawonanga mboniwoni kweni ŵakawonanga nga kuti vikuchitika nadi, mwakuti Petrosi nayo wakamba kuyowoyapo. Wakati: “Rabi, ntchiwemi kuti tili pano. Ntheura tiyeni tijinthe mahema ghatatu, limoza linu, limoza la Mozesi na limoza la Eliya.” (Mariko 9:5) Panji Petrosi wakakhumbanga kujintha mahema agha kuti mboniwoni iyi yilutilire.
Apo Petrosi wakayowoyanga, bingu lituŵa likaŵabenekelera ndipo mu bingu mukafuma mazgu ghakuti: “Uyu ni Mwana wane wakutemweka, uyo nkhukondwa nayo. Mupulikirani.” Ŵakati ŵapulika mazgu agha, ŵasambiri ŵakawopa chomene ndipo ŵakawa kavunama. Kweni Yesu wakaŵakhozga wakati: “Wukani ndipo mungopanga chara.” (Mateyu 17:5-7) Ŵakati ŵawuka, ŵapositole ŵatatu ŵara ŵakawona kuti pali Yesu pera. Mboniwoni yikamalira papo. Kukati kwacha, ŵakamba kukhira phiri. Yesu wakati: “Kuphalira waliyose chara mboniwoni iyi m’paka Mwana wa munthu wawuskike ku ŵakufwa.”—Mateyu 17:9.
Pakuti mu mboniwoni yira mukaŵa Eliya, ŵapositole ŵakaŵa na fumbo. Ŵakafumba kuti: “Chifukwa wuli pera ŵalembi ŵakuti Eliya wakwenera kwiza dankha?” Yesu wakaŵazgora kuti: “Eliya wali kwiza kale, ndipo iwo ŵakamumanya chara.” (Mateyu 17:10-12) Yesu wakang’anamuranga Yohane Mubatizi, uyo wakachita vinthu nga ni ivyo Eliya wakachitanga. Eliya wakanozgera nthowa Elisha, ndipo Yohane wakanozgera nthowa Khristu.
Yesu na ŵapositole ŵake ŵakwenera kuti ŵakakhozgeka chomene na mboniwoni iyi. Yikalongoranga waka uchindami uwo Khristu wazamuŵa nawo mu Ufumu wake. Ntheura, ŵasambiri ŵakawona “Mwana wa munthu wakwiza mu Ufumu wake,” nga umo Yesu wakaŵalayizgira. (Mateyu 16:28) Ku phiri kura, iwo ŵakaŵa “ŵakaboni awo ŵakawona na maso vya ukuru wake.” Nangauli Ŵafarisi ŵakakhumbanga kuti Yesu waŵalongore chimanyikwiro chakuti wakaŵa nadi Fumu yakusoleka na Chiuta, Yesu wakakana kuŵalongora. Kweni pakuti ŵasambiri ŵakamutemwanga nadi Yesu, ŵakapika mwaŵi wa kuwona Yesu wakusintha mawonekero, kulongora kuti uchimi wakuti iyo wazamuŵa Fumu ngwaunenesko. Ndicho chifukwa Petrosi wakalemba kuti: “Tili na mazgu gha uchimi ghakugomezgeka chomene.”—2 Petrosi 1:16-19.
Manyani Vinandi
Petrosi Wakalutilira Kugomezgeka mu Nyengo Zakusuzga
Kasi chipulikano na kugomezgeka vikamovwira wuli Petrosi kupulikira ulongozgi uwo Yesu wakamupa?


text: 5 A Yehova, kumbukani ivyo vyatiwira ise.Laŵiskani muwone soni zithu.+2 Chiharo chithu chapelekeka ku ŵalendo, nyumba zithu ku ŵanthu ŵanyake.+3 Tazgoka ŵalanda kwambura dada. Ŵamama ŵithu ŵali nga ni vyokoro.+4 Kuti timwe maji ghithu tikuchita kulipira,+ ndipo nkhuni zithu tikuchita kugura na ndalama.5 Awo ŵakutiskera ŵali pa singo zithu.Tavuka, kweni tikupumuzgika yayi.+6 Tikuthanda woko lithu ku Eguputo+ na ku Asiriya,+ kuti tisangeko chingwa chakukwana kuti tirye.7 Ŵasekuru ŵithu awo ŵakananga kulije, kweni ise tikusuzgika chifukwa cha maubudi ghawo.8 Sono ŵateŵeti ndiwo ŵakutiwusa. Palije munthu wakuti watipoke mu woko lawo.9 Tikuŵika umoyo withu pangozi kuti tisange chingwa,+ chifukwa cha lupanga lwa mu mapopa.10 Chikumba chithu chili pyukupyuku* nga ni ng’anjo, chifukwa cha kuŵinya kwa njara.+11 Ŵanakazi ŵakutengwa ŵalengeskeka* mu Ziyoni, ŵamwali mu misumba ya Yuda.+12 Ŵakaronga ŵapayikika na woko lawo,+ ndipo ŵalara ŵakuchindikika chara.+13 Ŵanyamata ŵakuyegha lwara,* ndipo ŵasepuka ŵakuwa vwivwiliri na miziwo ya nkhuni.14 Ŵalara ŵafumamo mu chipata cha msumba.+ Ŵanyamata ŵakwimba chara sumu zawo.+15 Chimwemwe chafumamo mu mtima withu. Kuvina kwithu kwazgoka kutengera.+16 Mphumphu yawa ku mutu withu. Awe ise, chifukwa tananga!17 Pa chifukwa ichi, mtima withu ngulwari,+Ndipo chifukwa cha vinthu ivi maso ghithu ghafwa,+18 Chifukwa cha Phiri la Ziyoni ilo lazgoka mayiyi.+ Sono ŵakambwe ŵakwendendeka mwenemumo.19 Kweni imwe, A Yehova, mukukhala pa chitengo muyirayira.Chitengo chinu ntcha ku muwiro na muwiro.+20 Kasi mwatiluwirachi muyirayira na kutisida nyengo yitali nthena?+21 A Yehova, tiwezgerani kwa mwaŵene, ndipo ise tiwelerenge kwa imwe mwaluŵiro.+Wezgerani mazuŵa ghithu, ghaŵe nga mphakale para.+22 Kweni imwe mwatikanirathu.Muchali kutikwiyira nkhanira.+


text:
MUTU 134
Dindi Likaŵa Mwazi Chifukwa Yesu Wakawuka!
MATEYU 28:3-15 MARIKO 16:5-8 LUKA 24:4-12 YOHANE 20:2-18
YESU WAWUSKIKA
IVYO ŴANTHU ŴAKASANGA KU DINDI LA YESU
WAKAWONEKERA KU ŴANAKAZI ŴAKUPAMBANAPAMBANA
Ŵanakazi ŵakatenthema chomene ŵakati ŵawona kuti dindi lili mwazi! Mariya Magadala wakachimbilira kwa “Simoni Petrosi na kwa msambiri munyake uyo Yesu wakamutemwanga.” Msambiri uyu wakaŵa mpositole Yohane. (Yohane 20:2) Kweni ku dindi kura, ŵanakazi ŵanyake ŵakawona mungelo. Mukati mu dindi ŵakawonamo mungelo munyake uyo ‘wakavwara munjilira utuŵa.’—Mariko 16:5.
Mungelo munyake wakaŵaphalira kuti: “Mungopanga chara, chifukwa nkhumanya kuti mukupenja Yesu uyo wakapayikika pa khuni. Wali muno yayi, pakuti wawuskika, nga umo wakayowoyera. Zaninge muwone malo agho wakagonapo. Ndipo lutani luŵiro mukaphalire ŵasambiri ŵake kuti wawuskika ku ŵakufwa, pakuti wonani! wadangira munthazi mwinu wakuya ku Galileya.” (Mateyu 28:5-7) Ntheura uku ‘ŵakutenthema na kuzizwa,’ ŵanakazi ŵara ŵakachimbira kuti ŵakaphare ku ŵasambiri.—Mariko 16:8.
Mariya wakati wafika wakasanga Petrosi na Yohane. Uku wali ŵeŵefuŵeŵefu, wakati: “Fumu ŵayiwuskamo mu dindi, ndipo tikumanya chara uko ŵayiŵika.” (Yohane 20:2) Nyengo yeneyiyo, Petrosi na Yohane ŵakachimbilira ku dindi. Yohane wakaŵa waluŵiro chomene mwakuti ndiyo wakaŵa wakwamba kufika ku dindi. Wakalingizga mu dindi, wakawona waka salu izo ŵakavungilizga chitanda. Kweni wakanjira yayi.
Petrosi wakati wiza, wakafikira waka kunjira mu dindi. Wakawona salu izo ŵakavungira mutu wa Yesu. Yohane nayo wakanjira, ndipo wakagomezga ivyo Mariya wakayowoya. Nangauli Yesu wakaŵaphalirapo kale, wose ŵaŵiri ŵakapulikiska yayi kuti wawuka nadi. (Mateyu 16:21) Uku ŵachali kuzizikika, ŵakanyamuka kuwelera ku nyumba. Kweni Mariya, uyo pa nyengo iyi wakizaso ku dindi, wakakhala penepara.
Ŵanakazi ŵanyake ŵakaŵa mu nthowa kuti ŵakaphalire ŵasambiri kuti Yesu wawuskika. Apo ŵakachimbiranga, Yesu wakakumana nawo ndipo wakati: “Monire!” Ŵakajikama pafupi na malundi ghake na “kumusindamira.” Yesu wakati kwa iwo: “Kopa chara! Lutani mukaphalire ŵabali ŵane kuti ŵalute ku Galileya, ndipo kwenekura ndiko ŵamuniwona.”—Mateyu 28:9, 10.
Kukwambilira, apo chindindindi chikachitikanga kweniso ŵangelo ŵakati ŵawoneka, ŵasilikari awo ŵakalindanga dindi “ŵakanjenjema, ndipo ŵakaŵa nga mbanthu ŵakufwa.” Mahara ghakati ghizamo, ŵakanjira mu msumba na “kuphalira ŵalara ŵa ŵasembe vinthu vyose ivyo vyachitika.” Penepapo ŵasembe ŵakadumbiskana na ŵalara ŵa Ŵayuda. Ŵakakolerana kuti ŵahonge ŵasilikari mwakuti nkhani iyi yileke kumanyikwa. Ŵakaphalira ŵasilikari kuti ŵatenge: “Ŵasambiri ŵake ŵakiza na usiku na kumwiba apo ise tikaŵa mu tulo.”—Mateyu 28:4, 11, 13.
Para ŵasilikari ŵa Ŵaroma ŵasangika kuti ŵakugona pa ntchito ŵakaŵakomanga. Ntheura ŵasembe ŵakalayizga kuti: “Usange kazembe wapulika, [kuti mwagonanga tulo] tizamumulongosolera nkhani iyi, ndipo imwe mungenjerwanga na pachoko chara.” (Mateyu 28:14) Ŵasilikari ŵakapoka vimbundi na kuchita ivyo ŵasembe ŵakaŵaphalira. Ntheura nkhani yautesi yakuti thupi la Yesu likachita kwibika yikathandazgika chomene pakati pa Ŵayuda.
Mariya Magadala wakaŵa penepara pa dindi, wakaliranga. Wakati wakotama kuti walaŵiske mukati, wakawonamo ŵangelo ŵaŵiri ŵavwara vituŵa. Yumoza wakakhala ku mutu apo thupi la Yesu likagona ndipo munyake wakakhala ku malundi. Ŵangelo ŵakafumba Mariya kuti: “Wamwanakazi, ukulirachi?” Mariya wakati: “Fumu yane ŵayiwuskamo ndipo nkhumanya chara uko ŵayiŵika.” Mariya wakati wang’anamuka, wakawona munthu munyake. Munthu uyu wakamufumbaso fumbo ilo ŵangelo ŵara ŵakamufumba, wakati: “Kasi ukupenja njani?” Mariya wakaghanaghananga kuti ni mweneko wa munda, ntheura wakati: “Dada, usange mwamuwuskamo, niphalirani uko mwamuŵika, ndipo ine namumutora.”—Yohane 20:13-15.
Mariya wakamanya yayi kuti wakuyowoya na Yesu uyo wawuskika. Kweni munthu yura wakati wamuchema kuti “Mariya!” ndipo wakamanya kuti ni Yesu. Wakamanya kuti ni Yesu chifukwa wakayowoya nayo nga umo wakayowoyeranga nayo nyengo zose. Mariya wakachemerezga mwakukondwa, wakati “Raboni!” (ndiko kuti “Msambizgi!”) Wakamuvumbatira Yesu, pakuti wakawonanga nga kuti wali pafupi kukwelera kuchanya. Ntheura Yesu wakati kwa iyo: “Leka kudemelera kwa ine. Pakuti nichali nindakwere kwa Adada. Kweni luta kwa ŵabali ŵane ndipo ukati kwa iwo, ‘Nkhukwelera kwa Adada na Awiskemwe ndiposo kwa Chiuta wane na Chiuta winu.’”—Yohane 20:16, 17.
Ntheura Mariya wakachimbilira uko ŵapositole na ŵasambiri ŵanyake ŵakawungana. Wakaŵaphalira kuti: “Nayiwona Fumu!” Wakasazgirapo pa ivyo ŵanakazi ŵanyake ŵakaŵaphalira kale. (Yohane 20:18) Kweni “mazgu agha ghakawoneka ghawaka ku ŵasambiri.”—Luka 24:11.
Manyani Vinandi
Yesu Wawuskika!
Kasi ŵasambiri ŵa Yesu ŵakamanya wuli kuti Chiuta wamuwuska Yesu?


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Ntchimi yikulilira wovwiri (1-4)
-
Ŵakalidi, chilwero cha Chiuta (5-11)
-
Ntchimi yikuŵeyelera Yehova (12-17)
1 Uthenga uwo ntchimi Habakuku yikapokera mu mboniwoni:
2 A Yehova, nililirenge wovwiri m’paka pawuli, kwambura imwe kupulika?+
Kasi nipemphenge wovwiri kuti nithaskike ku nkhaza m’paka pawuli, kwambura imwe kuchitapo kanthu?+
3 Chifukwa wuli mukunilongora vinthu viheni?
Chifukwa wuli mukulekelera kuyuzgana?
Chifukwa wuli pharanyiko na nkhaza vili pamaso pane?
Ndipo chifukwa wuli kugazgana na kulimbana vyazara?
4 Ntheura dango lamara nkhongono,
Urunji ukuchitikaso yayi.
Pakuti ŵaheni ŵazingilizga ŵarunji;
Lekani urunji watimbanizgika.+
5 “Laŵiskani mukati mu ŵamitundu na kuwoneseska!
Dodoliskani mwakuzukuma na kuzizwa,
Pakuti chinthu chinyake chichitikenge mu mazuŵa ghinu,
Icho mugomezgenge yayi nanga mungaphalirika.+
6 Pakuti sono nkhuwuska Ŵakalidi,+
Mtundu ukali na waphyumphyu.
Ŵakuphyera chigaŵa chikuru cha charu chapasi
Kuti ŵaphange vikaya ivyo ni vyawo yayi.+
7 Mbanthu ŵakutenthemeska na ŵakofya.
Ŵakukhazikiska urunji wawo na mazaza ghawo.+
8 Mahachi ghawo ghakuchimbira luŵiro kuluska ŵanyalubwe,
Ndipo mbakali kuluska mphumphi nausiku.+
Mahachi ghawo ghankhondo ghakudukira kunthazi,
Mahachi ghawo ghakufuma kutali chomene.
Ghakuwuluka nga ni nombo iyo yikuthepura nyama.+
9 Wose ŵakwizira nkhaza.+
Visko vyawo vyawungana nga ni mphepo ya kumafumiro gha dazi,+
Awo ŵakoleka ŵakuŵawunjika nga ni mchenga.
10 Ŵakunyoza mathemba
Na kuseka ŵakaronga.+
Ŵakuseka malo ghose gha malinga ghakukhora,+
Ŵakuwunjika vibumira vya dongo na kuphanga.
11 Ŵakulutilira kwenda nga ni mphepo na kujumpha,
Kweni ŵazamuŵa na mulandu,+
Chifukwa ŵakuti nkhongono zawo zikufuma kwa chiuta wawo.”+
12 A Yehova, asi ndimwe ŵamuyirayira?+
A Chiuta wane, Mutuŵa wane, imwe mukufwa chara.+
A Yehova, mukaŵimika kuti ŵapeleke cheruzgo,
Jalawe lane,+ mwaŵaŵika kuti muŵalange.+
13 Maso ghinu ngatuŵa chomene, ghangadodoliska chiheni chara,
Ndipo mungalekelera uheni chara.+
Chifukwa wuli pera mukulekelera uryarya+
Na kukhala waka chete apo munthu muheni wakumira munthu murunji chomene kuluska iyo?+
14 Chifukwa wuli munthu mukumuzgora nga ni somba zamunyanja,
Nga ni vyakukhwaŵa ivyo vilije muwusi?
15 Wose aŵa, iyo wakuŵaguzira muchanya na mbeja.
Wakuŵakora na mukwawu wake,
Na kuŵawunjika mu chilepa chake.
Lekani wakusekelera chomene.+
16 Lekani wakupeleka sembe ku mukwawu wake
Na kupeleka sembe ku chilepa chake,
Chigaŵa chake ntchisambazi chifukwa cha iwo,
Ndipo chakurya chake ntchiwemi.
17 Kasi walutilirenge kukhutura mukwawu wake?
Kasi walutilirenge kukoma ŵamitundu kwambura chiwuravi?+
Tumizgani
Tumizgani
Habakuku 1
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=35&Chapter=1&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D35%26Chapter%3D1%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 44 Mazgu agho ghakiza kwa Yeremiya kuyowoya vya Ŵayuda wose awo ŵakukhala mu charu cha Eguputo,+ awo ŵakukhala mu Migidoli,+ Tapanesi,+ Nofu,*+ na mu charu cha Patirosi,+ kuti:2 “Yehova wa mawumba, Chiuta wa Israyeli wakuti: ‘Mwawona soka lose ilo nakhizgira pa Yerusalemu+ na pa misumba yose ya Yuda. Muhanya uno vyose ni vyakupasuka, ndipo mulije wakukhalamo.+3 Vyaŵa nthena chifukwa cha vinthu viheni ivyo ŵakachita kunikwiyiska. Ŵakalutanga kukapeleka sembe+ na kuteŵetera ŵachiuta ŵanyake awo ŵakaŵamanya yayi, nanga ndimwe panji ŵasekuru ŵinu.+4 Nkhaŵatumiranga ŵateŵeti ŵane wose, ntchimi, kuŵatuma kaŵirikaŵiri,* kuti: “Mungachitanga chara chinthu chaukazuzi ichi, icho ine nkhutinkha.”+5 Kweni ŵakapulikira yayi panji kuthya makutu ghawo kuti ŵawereko ku uheni wawo na kuleka kupeleka sembe ku ŵachiuta ŵanyake.+6 Ntheura kutukutwa kwane na ukali wane vikapungulika na kugolera mu misumba ya Yuda na mu misewu ya Yerusalemu. Vili kuparanyika na kupasuka, nga umo viliri muhanya uno.’+7 “Yehova, Chiuta wa mawumba, Chiuta wa Israyeli wakuti: ‘Kasi mukuchemerachi soka ili pa mwaŵene, mwakuti mwanalume na mwanakazi, mwana na bonda waliyose wamare mu Yuda, kwambura kumusidiraniko wakukhalako?8 Kasi mukunikwiyiskirachi na milimo ya mawoko ghinu, pakupeleka sembe ku ŵachiuta ŵanyake mu charu cha Eguputo uko mwaluta kukakhala? Mwamumara na kuzgoka chinthu chakutemberapo na chakuchitirika msinjiro pakati pa mitundu yose ya charu chapasi.+9 Kasi mwaluwa uheni wa ŵasekuru ŵinu, uheni wa mathemba gha Yuda+ na uheni wa ŵawoli ŵawo,+ kweniso uheni winu na uheni wa ŵawoli ŵinu,+ uwo mukachita mu charu cha Yuda na mu misewu ya mu Yerusalemu?10 Ŵandajiyuyure m’paka mu zuŵa ili, ŵakopa chara,+ panji kwenda mu dango lane na malanguro ghane ivyo nkhaŵika pamaso pinu na pa ŵasekuru ŵinu.’+11 “Ntheura Yehova wa mawumba, Chiuta wa Israyeli wakuti: ‘Wonani, naŵikapo mtima kukhizgira soka pa imwe, kuparanya Yuda yose.12 Nitorenge ŵakukhalako ŵa Yuda awo ŵakakosera kuya ku charu cha Eguputo na kukhala kwenekura, ndipo ŵamumalira mu charu cha Eguputo.+ Ŵamuwa na lupanga na kumara na njara, kwambira ku muchoko chomene m’paka ku mukuru chomene. Ŵamufwa na lupanga kweniso njara. Ŵamuzgoka chakutukika, chinthu chakutenthemeska, chakutemberapo, na chakuchitirika msinjiro.+13 Nilangenge awo ŵakukhala mu charu cha Eguputo, nga umo nkhalangira Yerusalemu na lupanga, njara, na nthenda yakofya.+14 Ŵakukhalako ŵa Yuda awo ŵaluta na kukakhala ku charu cha Eguputo ŵamuchimbira yayi panji kupona na kuwelera ku charu cha Yuda. Ŵamukhumbisiska kuwelera na kukakhalako, kweni ŵamuwelera yayi, kupaturapo ŵakupona ŵachoko waka.’”15 Ŵanalume wose awo ŵakamanya kuti ŵawoli ŵawo ŵakapelekanga sembe ku ŵachiuta ŵanyake, na ŵanakazi wose awo ŵakimilira penepara, wumba ukuru, na ŵanthu wose awo ŵakakhalanga mu charu cha Eguputo,+ mu Patirosi,+ ŵakati kwa Yeremiya:16 “Tipulikirenge yayi mazgu agho wayowoya kwa ise mu zina la Yehova.17 Kweni tichitenge vyose ivyo milomo yithu yayowoya. Tipelekenge sembe kwa Fumukazi ya Kuchanya* na kupungulira sembe zachakumwa kwa iyo,+ nga umo tikachitiranga ise, ŵasekuru ŵithu, mathemba ghithu, ŵakaronga ŵithu mu misumba ya Yuda na mu misewu ya Yerusalemu, apo tikakhutanga chingwa na kukhala makora, apo tikawonanga soka lililose chara.18 Kufuma apo tikalekera kupeleka sembe kwa Fumukazi ya Kuchanya,* na kupungulira sembe za chakumwa kwa iyo tikusoŵerwa chilichose, ndipo tamara na lupanga na njara.”19 Ŵanakazi ŵakati: “Apo tikapelekanga sembe kwa Fumukazi ya Kuchanya* na kupungura sembe za chakumwa kwa iyo, asi ŵafumu ŵithu ŵakatizomerezga apo tikapanganga vibama vyasembe vyakukozgana na iyo na kupungura sembe za chakumwa kwa iyo?”20 Penepapo Yeremiya wakati ku ŵanthu wose, ku ŵanalume na ŵawoli ŵawo, na ku ŵanthu wose awo ŵakayowoyanga nayo:21 “Sembe izo imwe, ŵasekuru ŵinu, mathemba ghinu, ŵakaronga ŵinu na ŵanthu ŵa mu charu mukapelekanga mu misumba ya Yuda na mu misewu ya Yerusalemu,+ Yehova wakazikumbuka ndipo zikamwizira mu mtima wake!22 Paumaliro Yehova wakatondeka kuzizipizga na mauheni ghinu na vinthu vyaukazuzi ivyo mukachitanga. Charu chinu chikapasuka, chikazgoka chinthu chakuzukumiska na chakutemberapo, kwambura munthu wakukhalamo, nga umo viliri muhanya uno.+23 Nga umo viliri muhanya uno, soka ili liza pa imwe chifukwa chakuti mukupeleka sembe izi kweniso chifukwa chakuti mwanangira Yehova. Mukupulikira yayi mazgu gha Yehova, kulondezga dango lake, malanguro ghake na vikumbusko vyake.”+24 Yeremiya wakalutilira kuyowoya ku ŵanthu wose na ku ŵanakazi wose kuti: “Pulikani mazgu gha Yehova, ŵa ku Yuda mose imwe mukukhala mu charu cha Eguputo.25 Yehova wa mawumba, Chiuta wa Israyeli wakuti: ‘Ivyo imwe na ŵawoli ŵinu mwayowoya na milomo yinu, mwavifiska na mawoko ghinu, pakuti mukuti: “Tifiskenge nadi vilapo vithu na kupeleka sembe kwa Fumukazi ya Kuchanya* na kupungura sembe za chakumwa kwa iyo.”+ Imwe ŵanakazi muchitenge ivyo mwalapa na kufiska vilapo vinu.’26 “Ntheura pulikani mazgu gha Yehova, ŵa ku Yuda mose imwe mukukhala mu charu cha Eguputo. ‘Yehova wakuti: “Nkhulapa mu zina lane likuru, kuti zina lane lizunulikengeso chara mu chilapo na munthu waliyose wa Yuda+ mu charu chose cha Eguputo uyo wakuti: ‘Nadi pano Yehova Fumu Yikuru wamoyo.’+27 Sono nkhuŵalaŵilira kuti niŵakhizgire soka, chinthu chiwemi chara.+ Ŵanthu wose ŵa Yuda awo ŵali mu charu cha Eguputo ŵamalenge na lupanga kweniso njara, m’paka ŵaleke kuŵako.+28 Ŵachoko waka ndiwo ŵaponenge ku lupanga na kuwerako ku charu cha Eguputo kuya ku charu cha Yuda.+ Penepapo ndipo ŵakukhalako ŵa Yuda awo ŵakiza kuzakakhala mu charu cha Eguputo ŵazamumanya uyo mazgu ghake ghafiskika, ghane panji ghawo.”’”29 “Yehova wakuti: ‘Ichi ntchimanyikwiro kwa imwe chakuti nimulanganinge mu malo agha, mwakuti mumanye kuti mazgu ghane agho nkhalayizga kuti nimukhizgiraninge soka ghafiskikenge nadi.30 Yehova wakuti: “Wonani, nkhupeleka Farawo Hofira, themba la Eguputo, mu woko la ŵalwani ŵake na awo ŵakupenja umoyo wake, nga umo nkhapelekera Zedekiya themba la Yuda mu woko la Nebukadinezara* themba la Babuloni, uyo wakaŵa mulwani wake ndipo wakapenjanga umoyo wake.”’”+


text:
INDONESIA
Nkhapona ku Chiŵembu cha Chipani
Ronald Jacka
WAKABABIKA MU 1928
WAKABATIZIKA MU 1941
MBIRI YAKE Wakateŵeterapo nga muteŵeti wa ofesi ya munthavi ya Indonesia vyaka vyakujumpha 25.
MULENJI wa Okutobala 1, 1965, gulu lakukolerana na chipani cha Indonesian Communist Party (PKI) likakhumba kupoka boma, ndipo likakoma ŵalara ŵa ŵasilikari 6. Nyengo yeneyiyo, boma likamba kulimbana na vigeŵenga. Charu chikanunkha, ndipo ŵanthu pafupifupi 500,000 awo ŵakaŵaghanaghaniranga kuti ŵali mu chipani chakulimbana na boma ichi ŵakakomeka.
Pakati pajumpha sabata zinandiko, vigeŵenga vikati vyatondeka kupoka boma, mulara wa ŵasilikari wakaniphalira kuti ŵa chipani cha Chikomyunizimu ŵakukhumba kumalana na ŵalongozgi ŵa visopa, ndipo wakwamba nkhaŵa ine. Wakaniphaliraso kuti usange nkhukhumba kupanikizga, tilute wakanilongore dindi ilo ŵakajima kuti ŵanisungemo, kweni nkhakana kuyako. Nyengo iyo, vinthu vikaŵa makora yayi, ndipo nkhakhumba yayi kuti ŵanthu ŵaniwonenge kuti nkhwenda nayo. Mphanyi ŵakamba kuwona nga namba kunjilirapo pa vya charu.


text:
Umo Mungachitira Para Mukukhala Mwawofi
BONDA uyo wababika waka ndiyo wakukhumbikwira chomene wovwiri. Para taŵanthu tababika, tikuthemba chomene ŵapapi ŵithu. Tikati tamba kwenda, tikasangananga na ŵanthu ŵachilendo awo ŵakawonekanga ŵatali chomene. Para tili tekha, tikaŵawopanga. Kweni para adada panji amama ŵatikora pa woko tikafipanga mtima yayi.
Apo tikaŵa ŵana, tikathembanga chomene ŵapapi ŵithu. Para tamanya kuti ŵapapi ŵithu ŵakutitemwa, tikakhalanga mwakufwasa. Para ŵatilumba pa ivyo tachita, tikakhukanga pakuchita vinthu ndipo tikachitanga makora.
Tikati takulirako, ŵanyithu nawo ŵakatovwiranga kuti tileke kopa. Tikafwasanga para tili nawo, ndipo pa sukulu tikawopanga yayi.
Ivi ndivyo vikuchitika nadi pa wanichi. Ŵanyamata ŵanyake ŵakuŵa na ŵabwezi ŵachoko waka, ndipo ŵana ŵanandi chomene ŵakulereka makora yayi na ŵapapi ŵawo. Melissa * wakati: “Para nawona vithuzithuzi vya mabanja agho ghakuchitira vithu pamoza, mu mtima nkhuti, ‘Nase ndimo tikhalirenge nthena apo nkhaŵa mwana, mphanyi nkhakondwanga chomene.’” Panyake ndimo namwe mukujipulikira.
ŴANTHU AWO ŴAKAKURA MWAKUSUZGIKIRA
Panyake apo mukaŵa ŵana ŵachoko mukajikayikiranga pakuchita vinthu. Panji ŵapapi ŵakamutemwaninge viŵi yayi panji kumukhukiskani. Nyengo zinyake mukukumbuka kuti ŵapapi ŵinu ŵakatimbananga nyengo zose m’paka nthengwa kumara. Nakuti nyengo zinyake mungawona nga kuti suzgo ndimwe. Kweniso panyake yumoza wa ŵapapi ŵinu wakamunenaninge panji kumutimbani.
Kasi mwana uyo wandalereke makora wakuchita wuli? Ŵanyake ŵakwamba kumwa chomene moŵa na minkhwala yakutimbanizga wongo para ŵafika vyaka vyapakati pa 13 na 19. Ŵanyake ŵakunjira magulu ghaheni. Ŵawukirano awo ŵandalereke makora ŵakuchimbilira kuchita vibwezi, pakukhumba kuti nawo ŵatemwekenge. Kweni vibwezi ivi vikukaŵa yayi kumara, ndipo para vyamara kanandi ŵakusuzgikaso chomene maghanoghano.
Ŵawukirano ŵanyake ŵangachita yayi ivyo tayowoya apa, kweni ŵakujiwona waka kuti mbawakawaka. Ana wakati: “Nkhamba kugomezga kuti nili wawakawaka, chifukwa ndivyo amama ŵakaniphaliranga kanandi waka. Nkhukumbuka yayi zuŵa ilo amama ŵakanilumbapo panji kunilongora chitemwa.”
Nyengo zinyake tikusuzgika maghanoghano chifukwa cha umo tikalelekera pera yayi. Tingamba kusuzgika maghanoghano chifukwa chakuti nthengwa yithu yili kumara, uchekuru, panji umo tikuwonekera. Ivi vingachitiska kuti tileke kukondwa na kwamba kujipatura ku ŵanyithu. Kasi tingachitachi kuti tileke kusuzgika na maghanoghano agha?
CHIUTA WAKUTIPWELELERA
Tikwenera kumanya kuti wovwiri ulipo. Walipo uyo wangatovwira tose. Ni Chiuta, ndipo wakukhumba kutovwira.
Fundo iyi tikuyisanga mu mazgu agho Chiuta wakayowoya mwa ntchimi Yesaya kuti: “Ungenjerwanga chara, pakuti ndine Chiuta wako. Nikukhozgenge, enya, nikovwirenge, nikukolenge na woko lane lamalyero laurunji.” (Yesaya 41:10, 13) Ntchakukhozga chomene kumanya kuti Chiuta wakukhumba kutikora pa woko! Ntheura, tikwenera kwenjerwa yayi!
Baibolo likutiphalira vya ŵanthu ŵa Chiuta awo ŵakaŵa ŵakwenjerwa, kweni ŵakakora woko la Chiuta. Hana, nyina wa Samuyeli, wakaŵavya mwana, ndipo wakajiwonanga kuti ngwakutondeka. Mwanakazi munyake wakamunyozanga kanandi waka. Pa chifukwa ichi, Hana wakaleka kurya, wakakhaliranga waka kulira. (1 Samuyeli 1:6, 8) Kweni Hana wakati wathulira Chiuta masuzgo ghake, wakaleka kujiwona kuti ngwawakawaka.
Davide, uyo wakalembako masalimo, nayo nyengo zinyake wakakhalanga mwawofi. Vyaka vinandi, Themba Sauli likakhumbanga kumukoma. Davide wakapona mu vinandi, ndipo nyengo zinyake wakawonanga nga kuti masuzgo ghake ngakuru chomene mwakuti palije icho wangachitapo. (Salimo 55:3-5; 69:1) Nangauli vikaŵa nthena, Davide wakalemba kuti: “Nigonenge pasi tulo phwefu mu mtende, pakuti imwe pera, A Yehova, mukunikhazika mwakufwasa.”
Hana na Davide ŵakathulira Yehova masuzgo ghawo, ndipo wakaŵawovwira. (Salimo 55:22) Kasi nase tingachita wuli mazuŵa ghano?
NTHOWA ZITATU IZO ZINGAWOVWIRA KUTI MULEKE KUKHALA MWAWOFI
1. Sambirani kugomezga Yehova nga ni Dada.
Yesu wakutichiska kuti tiŵamanye Awiske, “Chiuta waunenesko yekha.” (Yohane 17:3) Mpositole Paulosi wakutiphalira kuti: Chiuta “wali kutali yayi na waliyose wa ise.” (Milimo 17:27) Yakobe wakalemba kuti: “Sendelerani kwa Chiuta, ndipo iyo wasendelerenge kwa imwe.”
Para tamanya kuti tili na Adada kuchanya awo ŵakutitemwa na kutipwelelera, vitovwirenge kuti tileke kwenjerwa. Pangatora nyengo kuti tigomezge fundo iyi, kweni ŵanandi ŵawona kuti ntchakovwira chomene. Caroline wakuti: “Nkhati namanya kuti Yehova ni Dada wane, nkhawona kuti walipo uyo ningamuphalira vyakusingo. Fundo iyi yikanipembuzga chomene!”
Rachel wakukumbuka kuti: “Nkhati nakhala nekha kwambura ŵapapi, Yehova ndiyo wakanovwira kuti nijiwonenge kuŵa wakukhumbikwa. Nkhayowoyanga nayo na kumupempha kuti wanovwire pa masuzgo ghane. Ndipo wakanovwira nadi.” *
2. Sangani mbumba yauzimu.
Yesu wakasambizga ŵasambiri ŵake kuti ŵawonanenge kuti iwo mbabali na ŵadumbu. Wakaŵaphalira kuti: “Imwe mose muli ŵabali.” (Mateyu 23:8) Yesu wakukhumba kuti ŵasambiri ŵake ŵatemwanenge na kuŵa mu mbumba yauzimu.
Pakulondezga fundo iyi, Ŵakaboni ŵa Yehova ŵakuchezga na kukhwimiskana nga mbanthu ŵa mbumba yimoza pa maungano ghawo. (Ŵahebere 10:24, 25) Ŵanandi ŵawona kuti para ŵiza pa maungano gha Ŵakaboni ŵakuŵa nga ŵaphakika mafuta agho ghakuchizga vilonda vyawo.
Eva wakukumbuka kuti: “Nkhaŵa na munyane wapamtima mu mpingo uyo wakanipulikiskanga chomene. Para nkhumuphalira suzgo lane, wakanipulikizganga makora, ndipo wakaniŵazgiranga malemba, na kulomba nane. Nyengo zinandi wakaŵanga nane pafupi. Wakanovwira kuti niyowoyenge vyose ivyo vikunisuzga mu mtima. Nkhamba kujiwona kuti ndine wakukhumbikwa, chifukwa cha umo wakachitiranga nane. Nkhasanga nadi ‘amama na adada’ mu mpingo. Ŵakanovwira kuti nane nijiwonenge kuti ŵanthu ŵakunitemwa ndipo nili wakukhumbikwa.”
3. Longorani chitemwa na lusungu ku ŵanji.
Mungaŵa na ŵabwezi ŵawemi usange mukulongora chitemwa na lusungu. Yesu wakati: “Uyo wakupeleka wakukondwa chomene kuluska uyo wakupokera.” (Milimo 20:35) Para tikutemwa chomene ŵanthu, tiwonenge kuti ŵanthu ŵanandi ŵatitemwenge. Yesu wakaphalira ŵasambiri ŵake kuti: “Mupelekenge, ndipo ŵanthu ŵamupaninge.”
Tikujipulika makora para tikutemwa ŵanthu kweniso para tikuwona kuti nawo ŵakutitemwa. Baibolo likuti: “Chitemwa chikumara yayi.” (1 Ŵakorinte 13:8) María wakuti: “Nkhumanya kuti vinthu vinyake viheni ivyo nkhujighanaghanira ni vyautesi. Kuti nileke kughanaghana vinthu viheni ivi nkhuyezga kovwira ŵanji na kuluwako vya namwene. Para nawovwira ŵanthu nkhukondwa.”
WALIYOSE WAZAMUKHALA MWAKUFWASA
Para mwalondezga fundo izo zalongosoreka mu nkhani iyi, chikung’anamura kuti suzgo linu limalenge papo na papo yayi. Kweni zingawovwira chomene. Caroline wakuti: “Nyengo zinyake nkhuchita wofi. Kweni sono nkhujiwonaso wawakawaka yayi. Nkhumanya kuti Yehova wakunipwelelera, ndipo nili na ŵabwezi ŵanandi awo ŵakunovwira kuti nikhalenge mwakufwasa.” Rachel nayo ndimo wakuwonera. Iyo wakuti: “Nyengo zinyake nkhuŵa na chitima chikuru. Kweni nili na ŵabali na ŵadumbu awo ŵakunovwira kuti niwonenge vinthu mwakwenelera. Pa vyose, nili na Adada kuchanya awo nkhuyowoya nawo zuŵa lililose. Ivi vikunovwira chomene.”
Baibolo likuyowoya kuti kwizenge charu chiphya. Mu charu chiphya ichi, waliyose wazamukhala mwakufwasa
Paliso chinyake icho chizamovwira kuti suzgo ili limalirethu. Baibolo likuyowoya kuti kwizenge charu chiphya. Mu charu chiphya ichi, waliyose wazamukhala mwakufwasa. Mazgu gha Chiuta ghakuti: “Waliyose wazamukhala musi mwa khuni lake la mpheska na musi mwa khuni lake la mkuyu, ndipo palije na yumoza uyo wazamuŵawofya.” (Mika 4:4) Pa nyengo iyo, pazamuŵavya uyo wazamukhala mwawofi, kweniso uyo wazamutipweteka. Vinthu vyakale ivyo tasuzgika navyo nyengo yitali ‘vizamukumbukikaso chara.’ (Yesaya 65:17, 25) Chiuta na Mwana wake, Yesu Khristu, ŵizenge na “urunji wenecho.” Ntheura, kuzamuŵa “bata na chimango muyirayira.”
^ ndime 5 Mazina ghose ghasinthika.
^ ndime 21 Ŵakaboni ŵa Yehova ŵakusambira Baibolo na ŵanthu awo ŵangatemwa kuŵa pafupi na Chiuta.
Manyani Vinandi
Kasi Chiuta Wanganizgora Para Ningalomba?
Kasi Chiuta wakutipwelelera nadi?


text:
Meyi 30–
Juni 5
MASALIMO 26-33
Sumu 23 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Gomezgani Yehova Kuti Muŵe na Chikanga”: (Mamin. 10)
Sa 27:1-3—Para tikughanaghanira umo Yehova walongolera kuti ni ungweru withu tiŵenge na chikanga (w12 7/15 peji 22-23 ndime 3-6)
Sa 27:4—Tikuŵa na nkhongono para tikuchindika kusopa kwaunenesko (w12 7/15 peji 24 ndime 7)
Sa 27:10—Yehova ngwakunozgeka kovwira ŵateŵeti ŵake para ŵanyawo ŵaŵachimbira (w12 7/15 peji 24 ndime 9-10)
-
Ivyo Tasambira: (Mamin. 8)
Sa 26:6—Kasi tikuzingilira wuli pa jotchero la Yehova nga ni Davide? (w06 6/1 peji 31 ndime 7)
Sa 32:8—Kasi mahara agho tingapokera kwa Yehova ghangatovwira wuli? (w09-CN 6/1 peji 5 ndime 3)
Kasi ivyo nasambira pakuŵerenga Baibolo sabata iyi, vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo ningakaphalirako ŵanthu pakupharazga?
-
Kuŵerenga Baibolo: (Mamin. 4 panji kuchepera apa) Sa 32:1–33:8
PHARAZGANI MWALUSO
Paulendo Wakwamba: (Mamin. 2 panji kuchepera apa) Gaŵirani thirakiti lakuti Kasi Mungatemwa Kumanya Unenesko? Ŵazgani lemba pa foni panji tabuleti.
Ulendo Wakuwelerako: (Mamin. 4 panji kuchepera apa) Mupharazgi wayezgelere kuti wakupempha munthu uyo wakumupa magazini nyengo zose kuti wasambirenge nayo Baibolo. Ndipo wamulongore vidiyo yakuti Kasi Ŵakaboni ŵa Yehova Ŵakuchita Wuli Pakusambizga Ŵanthu Baibolo? pa JW Library.
Sambiro la Baibolo: (Mamin. 6 panji kuchepera apa) Sambirani kabuku kakuti Mbanjani Ŵakuchita Khumbo la Yehova? mutu 9. Mwakudumura, mulongorani uyo mukusambira nayo umo wanganozgekelera maungano pa JW Library.
UMOYO WACHIKHRISTU
Sumu 130
Ivyo Vikukhumbikwa pa Mpingo: (Mamin. 15) Londezgani Chipulikano Chawo. Nkhani.
Sambiro la Baibolo la Mpingo: (Mamin. 30) cl mutu 31 ndime 1-12
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 16 na Lurombo


text:
Kasi Baibolo Likuti Wuli?
Kasi Chiuta wali na zina?
ANTHU ŴANYAKE ŴAKUTI Chiuta walije zina ndipo ŵanyake ŵakuti zina lake ni “Chiuta” panji “Fumu.” Kweni ŵanyake ŵakuti Chiuta wali na mazina ghanandinandi. Kasi imwe mukuti wuli?
IVYO BAIBOLO LIKUYOWOYA
“Imwe, mwaŵeneimwe zina linu ni Yehova, ndimwe mwekha Wapachanya Nkhanira pa charu chose chapasi.”—Salimo 83:18.
NI VICHI VINYAKE IVYO TIKUSAMBIRA MU BAIBOLO?
Nangauli Chiuta wali na mazina ghanandi ghantchindi, kweni zina lake leneko ndimoza pera.—Ekisodo 3:15.
Chiuta ngwakuti tingatondeka yayi kumumanya, nakuti iyo wakukhumba kuti timumanye.—Milimo 17:27.
Tingaŵa paubwezi na Chiuta usange tikumanya zina lake.—Yakobe 4:8.
Kasi nkhwananga kuzunura zina la Chiuta?
KASI MUNGATI?
Enya
Yayi
Panyake
IVYO BAIBOLO LIKUYOWOYA
“Ungazunuranga mwambura kwenelera chara zina la Yehova Chiuta wako.” (Ekisodo 20:7) Ntheura kungaŵa kwananga pekha para munthu wakuzunura zina la Chiuta mwamuyuyuro.—Yeremiya 29:9.
NI VICHI VINYAKE IVYO TIKUSAMBIRA MU BAIBOLO?
Yesu wakalimanyanga zina la Chiuta kweniso wakalizunuranga.—Yohane 17:25, 26.
Chiuta wakukhumba kuti para tikumuchema, tizunurenge zina lake.—Salimo 105:1.
Ŵalwani ŵakuluwiska ŵanthu zina la Chiuta.—Yeremiya 23:27.
Manyani Vinandi
Kasi Chiuta Wali na Zina?
Chiuta wali na mazina ghanandi gha udindo, iyo ni Chiuta Wankhongonozose, Mlengi na Fumu. Kweni zina la Chiuta likusangika m’malo ghakukwana 7,000 mu Baibolo.
Unenesko Wakuyowoya za Chiuta
Kasi mukuwona kuti Chiuta wakumupwelerani imwe pamwekha? Sambirani mikhaliro yake kweniso umo wangaŵira mubwezi winu.


text: 12 “Efurayimu wakurya mphepo.Zuŵa lose wakuskera mphepo ya kumafumiro gha dazi.Wakusazgirako mautesi na nkhaza.Ŵakuchita phangano na Asiriya+ na kuyeghera mafuta ku Eguputo.+2 Yehova wali nayo na mulandu Yuda,+Wazamulanga Yakhobe kuyana na nthowa zake,Na kumuwezgera kuyana na vyakuchita vyake.+3 Mu nthumbo wakakora chitende cha mukuru wake,+Na nkhongono zake wakalimbana na Chiuta.+4 Wakalimbana na mungelo ndipo wakaluska.Wakalira na kuŵeya kuti wamulengere lusungu.”+Wakamusanga pa Beteli, ndipo Chiuta wakayowoya nase kwenekura,+5 Yehova, Chiuta wa mawumba,+Yehova ndilo ni zina lake la chikumbusko.*+6 “Ntheura, welera kwa Chiuta wako,+Lutilira kuŵa na lusungu* na urunji;+Ndipo nyengo zose gomezga Chiuta wako.7 Kweni mu woko la wamalonda muli masikelo ghaupusikizgi;Wakutemwa kwibira ŵanthu.+8 Efurayimu wachali kuyowoya kuti, ‘Enya, nasambazga;+Nasanga chuma.+Ndipo ŵasangengemo kafukwa chara nesi kwananga mu kutokatoka kwane kose.’9 Kweni ine ndine Yehova Chiuta wako kufuma* mu charu cha Eguputo.+Nizamukukhazikaso mu mahemaNga ni mu mazuŵa gha nyengo yakwimikika.*10 Nkhayowoya na zintchimi,+Nkhandaniska mboniwoni zawo,Ndipo nkhayowoya zintharika kwizira mu zintchimi.11 Mu Giliyadi muli uryarya+ na utesi.Mu Giligala ŵapeleka sembe za ng’ombe,+Ndipo majotchero ghawo ghali nga ni viwunjiko vyamalibwe mu mizere ya mu munda.+12 Yakhobe wakachimbilira ku chigaŵa cha Aramu.*+Kwenekura ndiko Israyeli+ wakateŵetera kuti watore mwanakazi,+Ndipo wakaliska mberere kuti watore mwanakazi.+13 Kwizira mwa ntchimi, Yehova wakafumiska Israyeli mu Eguputo,+Ndipo ntchimi ndiyo yikaŵa mulinda wake.+14 Efurayimu wamukwiyiska chomene Chiuta,+Mulandu wake wa ndopa wakhalilira pa iyo;Fumu yake yizamumuwezgera msinjiro wake.”+


text:
Mbanjani Ŵakuchita Khumbo la Yehova Mazuŵa Ghano?
Ŵakaboni ŵa Yehova ŵali pa charu chose chapasi. Ndipo ŵakufuma mu mitundu yakupambanapambana. Ntchivichi chikovwira kuti ŵaŵe ŵakukolerana?
Kasi Khumbo la Chiuta Ndakuti Wuli?
Chiuta wakukhumba kuti ŵanthu ŵamanye khumbo lake pa charu chose chapasi. Kasi khumbo lake ili ndakuti wuli, ndipo mbanjani mazuŵa ghano awo ŵakusambizga ŵanthu khumbo la Chiuta?
Kasi Ŵakaboni ŵa Yehova Mbanthu Ŵamtundu Wuli?
Kasi mukumanyapo ŵanthu ŵalinga awo Mbakaboni ŵa Yehova? Kasi mukumanya vichi chomene vya ise?
Chifukwa Wuli Tikuchemeka Ŵakaboni ŵa Yehova?
Pali vifukwa vitatu ivyo tikatolera zina ili.
Vikenda Wuli Kuti Unenesko Uvumbukweso?
Kasi ntchivichi chingatovwira kuti tikhorwe kuti ivyo tikugomezga vikufuma nadi mu Baibolo?
Chifukwa Wuli Tikafumiska Baibolo la Mang’anamuliro gha Charu Chiphya?
Kasi Baibolo ili likupambana wuli na ghanyake?
Kasi Vikuŵa Wuli Para Tawungana Pamoza?
Para tawungana, tikusambira Malemba na kuchiskana. Tizamumupokelerani na mawoko ghaŵiri!
Kasi Ntchakovwira Kuwungana na Ŵakhristu Ŵanyithu?
Mazgu gha Chiuta ghakuti Ŵakhristu ŵawunganenge. Sambirani uwemi wa maungano agha.
Kasi Tikuchita Wuli Para Tawungana?
Kasi mukukhumba kumanya umo tikuchitira para tawungana? Namwe muzamukhorwa kuti mwasambira vinthu vyakuzirwa kufuma mu Baibolo.
Chifukwa Wuli Tikuvwara Makora pa Ungano?
Kasi ivyo tikuvwara vili na kanthu wuli kwa Chiuta? Wonani fundo za mu Baibolo izo tikulondezga pa nkhani ya kuvwara na kujitozga.
Kasi Tinganozgekera Wuli Maungano?
Mukwenera kunozgekera maungano kuti mukapindule.
Kasi Nyengo Yakusopera ya Mbumba Ni Vichi?
Wonani umo namwe vingamovwilirani kuti muŵe ŵabwezi ŵa Chiuta kweniso kuti mutemwanenge mu mbumba yinu.
Chifukwa Wuli Tikuŵa na Maungano Ghakuru?
Chaka chilichose tikukumana katatu pa maungano ghakuru. Kasi maungano agha ghangamovwirani wuli?
Kasi Ntchito ya Kupharazga Yikuchitika Wuli?
Tikuchita ivyo Yesu wakachitanga apo wakaŵa pa charu chapasi. Kasi wakapharazganga wuli?
Kasi Mupayiniya Ni Njani?
Mwezi uliwose, Ŵakaboni ŵanyake ŵakupharazga maora 30, 50, panji kujumpha apa. Ntchivichi chikuŵatuma?
Kasi Ŵapayiniya Ŵakusambira Vichi?
Kasi awo ŵajipeleka kupharazga Ufumu nyengo zose ŵakusambizgika vichi?
Kasi Ŵalara Ŵakovwira Wuli Mpingo?
Ŵalara mbanthu ŵakopa Chiuta ndipo ŵakudangilira mpingo. Kasi ŵakovwira wuli?
Kasi Ŵateŵeti Ŵakovwira Ŵakuchita Vichi mu Mpingo?
Ŵateŵeti ŵakovwira, ŵakovwira kuti vinthu vyendenge makora mu mpingo. Manyani umo ŵakovwilira awo ŵakwiza ku maungano.
Kasi Ŵalaŵiliri ŵa Dera Ŵakutovwira Wuli?
Chifukwa wuli ŵalaŵiliri ŵa dera ŵakuchezgera mipingo? Mungachita wuli kuti ŵamovwirani para ŵiza pa mpingo?
Kasi Tikovwira Wuli Ŵakhristu Ŵanyithu Para Ŵasuzgika?
Para kwachitika soka, tikuchitapo kanthu mwaluŵiro kuti tovwire awo ŵakhwaskika na kuŵapembuzga. Kasi tikovwira wuli?
Kasi Muzga Wakugomezgeka na Wavinjeru Ni Njani?
Yesu wakalayizga kuti wazamwimika muzga kuti wapelekenge chakurya chauzimu pa nyengo yakwenelera. Kasi ivi vikuchitika wuli?
Kasi Wupu Wakulongozga Ukuchita Vichi?
Kale, ŵapositole na ŵanalume ŵalara ŵachoko waka ndiwo ukaŵa wupu wakulongozga mipingo ya Ŵakhristu. Mazuŵa ghano ke?
Kasi Beteli Ni Vichi?
Beteli ni malo ghapadera chomene ndipo pa malo agha pakuchitika ntchito yakuzirwa. Manyani vya awo ŵakuteŵetera pa malo agha.
Kasi mu Maofesi Mukuchitika Vichi?
Awo ŵakukhumba kuwona maofesi ghithu tikuŵapokelera na kuŵalongora. Zaninge tizakamulongorani!
Kasi Vikwenda Wuli Pakulemba na Kung’anamura Mabuku?
Tikupanga mabuku mu viyowoyero vyakujumpha 700. Chifukwa wuli tikuŵikapo mtima kuchita ntchito iyi?
Kasi Ndalama Zakwendeskera Ntchito pa Charu Chose Zikufumankhu?
Kasi tikupambana wuli na visopa vinyake pa nkhani ya vyakupeleka?
Chifukwa Wuli Tikuzenga Nyumba za Ufumu, Ndipo Tikuzenga Wuli?
Chifukwa wuli malo agho tikusoperapo ghakuchemeka Nyumba ya Ufumu? Manyani umo malo agha ghakovwilira mipingo.
Kasi Tingawovwira Wuli Kunozga Nyumba ya Ufumu?
Usange Nyumba ya Ufumu yikuwoneka makora, yikupeleka ntchindi kwa Chiuta withu. Kasi pali ndondomeko wuli izo zikovwira kuti Nyumba ya Ufumu yiŵe yakutowa nyengo zose?
Kasi Layibulare Iyo Yili mu Nyumba ya Ufumu Yingatovwira Wuli?
Kasi mungatemwa kuŵazga kuti mupulikiske ivyo Baibolo likuyowoya? Lutani ku layibulare mu Nyumba ya Ufumu!
Kasi pa Webusayiti Yithu Pali Vichi?
Mungamanya vinandi vya ise na ivyo tikugomezga kweniso mazgoro ghakufuma mu Baibolo pa mafumbo agho mungaŵa nagho.
Kasi Muchitenge Khumbo la Yehova?
Yehova wakumutemwani nadi. Kasi mungalongora wuli kuti mukukhumba nadi kuchita khumbo la Yehova?


text:
BAIBOLO LIKUSINTHA UMOYO WA ŴANTHU
Palipose Nkhaŵanga na Futi Yane
CAKA ICO WAKABABIKIRA: 1958
UKO WAKABABIKIRA: ITALY
IVYO WAKACITANGA: WAKAŴA CIGEŴENGA CAKOFYA
UMO NKHAŴIRA KALE:
Nkhababikira mu tawuni ya Rome, cigaŵa ca ku mizi ndipo nkhakulira mwenemumo. Ŵanthu ŵanandi mu tawuni iyi ŵakagwiranga nchito za malipiro ghacoko. Umoyo ukaŵa wakusuzga. Amama ŵakunibaba nkhaŵamanyanga yayi, ndipo tikakolerananga yayi na adada. Apo nkhakulanga, nkhasambira umoyo wamasuzgo.
Apo nkhaŵa na vyaka 10, nkhaŵa kuti namba kale kwiba. Nkhamba kucimbira pa nyumba apo nkhaŵa na vyaka 12. Adada ŵakanitoranga ku polisi kanandi waka na kuluta nane ku nyumba. Nkhakhaliranga waka kukangana na ŵanthu. Nkhaŵa wankhaza ndipo nkhakwiyiranga waliyose. Apo nkhaŵa na vyaka 14, nkhawukirapotho pa nyumba. Nkhamba kumwa munkhwala wakuzweteska wongo na kuyingayinga waka mu misewu. Para kwakugona kwasoŵa, nkhanjiranga waka mu galimoto za ŵanthu na kukhala mwenemumo m’paka ku matandakuca. Kufuma apo nkhapenjanga maji mu tuvisime kuti nigeze.
Nkhaŵa wamaseŵera yayi pa kwiba. Tuvikwama twa ŵanthu nakwacapurapo, kweniso nausiku nkhibanga mu nyumba za ŵanthu bweka na za ŵasambazi. Nkhamba kumanyikwa na mbiri yiheni, ndipo mwaluŵiro gulu linyake la vigeŵenga vyakofya likanitora. Apa nkhasanga “mwaŵi” wakuti nambe kwiba na mu mabanki wuwo. Pakuti nkhaŵa munthu wambura kulongoleka kamunwe, mwaluŵiro gulu ili likamba kunicindika. Palipose nkhaŵanga na futi yane, nakuti yikagonanga ku mutu. Mbembe, munkhwala wakuzweteska wongo, kwiba, kutuka, na uzaghali, vikaŵa waka cakurya cane. Ŵapolisi ŵakakhaliranga waka kunipenja. Kukoleka na ŵapolisi yikaŵa nkhani yayi. Mu jele nkhatenge nanjira, nanjiraso.
UMO BAIBOLO LIKASINTHIRA UMOYO WANE:
Zuŵa linyake nkhati nafuma mu jele, nkhaghanaghana kuti nkhawone amama ŵacoko. Nkhamanyanga yayi kuti amama ŵacoko na ŵana ŵawo ŵaŵiri ŵali kuzgoka Ŵakaboni ŵa Yehova. Ŵakanicemera ku maungano gha Ŵakaboni. Nkhazomera kuluta kuti nkhawone waka umo ŵakusopera. Tikati tafika ku Nyumba ya Ufumu, nkhakosera kuti nikhale pafupi na mulyango kuti niwonenge uyo wakunjira na kufuma. Apa napo nkhaŵa na futi.
Ungano uwu ukasintha umoyo wane. Nkhukumbuka kuti nkhajiwona nga nili pa caru capasi yayi. Ŵanthu ŵakanitawuzganga mwaubwezi, ndipo visko vyawo vikaŵa vyacimwemwe. Nicali kukumbuka makora umo Ŵakaboni ŵakalongolera kuti mbanthu ŵalusungu ndiposo ŵambura uryarya. Nkhazizwa comene kuti pa caru pali ŵanthu ŵanthena.
Ŵakaboni ŵakamba kunisambizga Baibolo. Apo nkhasambiranga, nkhamba kuwona kuti nkhwenera kusintha umoyo wane. Mazgu gha pa Zintharika 13:20 ghakanifika pa mtima. Ghakuti: “Uyo wakwenda na ŵavinjeru naye tiwaŵe wavinjeru, kweni mulongozgani wa vindere tiwapwetekekenge.” Nkhawona kuti nkhwenera kudumura ubwezi na vigeŵenga. Ici cikaŵa cipusu yayi, kweni Yehova wakanovwira ndipo nkhadumura ubwezi uwu.
Nkhamba kujikora pakucita vinthu. Pa umoyo wane kakaŵa kakwamba kucita nthena
Nkhambaso kujipwelelera. Nkhaleka kukhweŵa hona na kumwa munkhwala wakuzweteska wongo nangauli cikaŵa cinonono. Nkhameta sisi lane litali, nkhataya ndewelewe zane, ndipo nkhaleka kutuka. Nkhamba kujikora pakucita vinthu. Pa umoyo wane kakaŵa kakwamba kucita nthena.
Nkhatemwanga yayi vyakuŵazgaŵazga, ntheura para nili pa Sambiro la Baibolo, vikanisuzganga kuŵika maghanoghano ghose pa ivyo nkhasambiranga. Kweni nkhafwilirapo ndipo mwapacokopacoko nkhamba kumutemwa Yehova. Cinthu cinyake cikamba kusintha mukati mwane. Njuŵi yane yikamba kunisuzga. Kanandi nkhajiwonanga wawakawaka, nkhakayikiranga kuti Yehova wanganigowokera, cifukwa nkhacita viheni vinandi. Pa nyengo izi, nkhapembuzgikanga para naŵazga nkhani iyo yikuyowoya umo Yehova wakagowokelera Themba Davide lati lacita zakwananga zikuru.—2 Samuel 11:1–12:13.
Suzgo linyake likaŵa la kupharazga ku nyumba na nyumba. (Mateyu 28:19, 20) Nkhopanga kuti ningakakumana na ŵanthu awo kumasinda nkhaŵacitirapo viheni. Kweni pacoko na pacoko nkhamarana nalo suzgo ili. Nkhamba kupharazga ndipo nkhawona kuti nchakukondweska comene kovwira ŵanthu kuti ŵamanye Dada withu wakucanya, uyo wakugowokera comene.
VYANDULO IVYO NASANGA:
Nili wamoyo cifukwa nili kumanya Yehova. Ŵanyane ŵanandi awo nkhendanga nawo ŵali kufwa ndipo ŵanji ŵali mu jele. Kweni ine nili na umoyo wakukondweska ndipo nkhulindilira vinthu viwemi munthazi. Nasambira kuŵa wakujiyuyura, wakupulikira, kweniso kuwukora mtima wane wakunjoŵe. Cifukwa cakuti nasintha, nili paubwezi uwemi na ŵanthu awo nkhukhala nawo. Nili kutora mwanakazi muwemi, zina lake Carmen, ndipo tikukhala mwakukondwa. Ine na muwoli wane tikukondwa comene para tikovwira ŵanji kuti ŵamanye Baibolo.
Nakuti sono nkhusanga kopara mu nthowa yaurunji. Nyengo zinyake nkhugwira nchito mu mabanki, kweni m’malo mwa kwiba mu mabanki, nkhunozgamo.
Manyani Vinandi
Kasi Ŵakaboni ŵa Yehova Ŵakusambizga Wuli Baibolo?
Ŵanthu awo ŵakukhumba kusambira Baibolo ŵakufumba mafumbo. Manyani mazgoro ghake.


text:
NKHANI ZAKWAMBILIRA | CIFUKWA WULI VINTHU VIHENI VIKUCITIKIRA ŴANTHU ŴAWEMI?
Vinthu Viheni Vyazara
Mwanakazi wa vyaka 35 wa ku Dhaka, mu caru ca Bangladesh, zina lake Simita, * wakamanyikwanga kuti ngwacitemwa ndiposo walusungu. Ŵanthu ŵakamumanyanga kuti ni mwanakazi wacimwemwe ndiposo wakulimbikira nchito, uyo nyengo zose wakawovwiranga ŵanyake kuti nawo ŵamanye vinthu vyakukhwaskana na Ciuta ivyo wakasambiranga. Simita wakalwara mwamabuci. Sabata yikamara na kumara wuwo yayi, mbwenu wakuti nagona pano. Ŵabali ŵake na ŵabwezi ŵake ŵakazizikika comene.
Jemusi na muwoli wake, awo ŵakaŵa na vyaka vya m’ma 30, ndipo ŵakakhalanga ku New York, nawo ŵakaŵa na nkharo yakuyana waka na Simita. Nyengo yinyake ŵakaluta ku cigaŵa cinyake ca ku America kukacezga na ŵabwezi ŵawo. Kweni ŵakawerako yayi. Apo ŵakaŵa kwakucezga, ŵakafwa pa ngozi ya galimoto, ndipo nyifwa iyi yikapweteka comene ŵabali ŵawo na ŵanyawo ŵa ku nchito.
Tose tikujiwonera tekha kuti vinthu viheni na masuzgo vyazara comene. Nkhondo zikukoma ŵasilikari na ŵanthu bweka. Ŵanthu ŵambura mulandu ŵakusuzgika cifukwa ca nkhaza na ucigeŵenga. Ngozi zakofya na matenda ghakofya vikuwira waliyose kwambura kuwona msinkhu wa munthu panji cisko cake. Masoka ghacilengiwa nagho ghakumara ŵanthu. Kusankhana mitundu na kucita vinthu mwambura urunji kwazara comene. Panji namwe vinthu ivi vili kumucitikiranipo.
Mwakawiro taŵanthu tikuŵa na mafumbo nga ni agha:
Cifukwa wuli vinthu viheni vikucitikira ŵanthu ŵawemi?
Kasi Ciuta ndiyo wakupangiska vinthu viheni?
Kasi masoka ghakucitika waka yekha, panji ghakucitika na ŵanthu?
Kasi tikusuzgika cifukwa cakuti mu umoyo withu wakale tikacitanga viheni nga umo ŵanyake ŵakugomezgera?
Usange kuli Ciuta wankhongonozose, cifukwa wuli ŵanthu ŵawemi wakuŵavikilira yayi ku vinthu viheni?
Kasi umoyo wambura masuzgo uzamuŵako?
Kuti tizgore mafumbo agha, tikwenera kumanya dankha mazgoro gha mafumbo ghaŵiri agha: Cifukwa wuli vinthu viheni vikucitikira ŵanthu wose? Kasi Ciuta wacitengepo vici?
^ ndime 3 Mazina ghasinthika.


text: 18 Yehova wakati kwa Aroni: “Iwe na ŵana ŵako, na nyumba ya awuso muzgorenge pa ubudi uwo wachitikira malo ghakupatulika,+ kweniso iwe na ŵana ŵako muzgorenge pa ubudi uwo wachitikira usembe.+2 Wizeso nawo pafupi ŵabali ŵako ŵa fuko la Levi, ilo ni fuko la awuso, kuti ŵaŵe nawe na kuteŵetera iwe+ na ŵana ŵako panthazi pa chihema cha Ukaboni.+3 Iwo ŵachitenge milimo iyo iwe waŵatuma na ya pa chihema+ chose. Ndipo ŵangizanga kufupi yayi na viteŵetero vya mu malo ghatuŵa na jotchero, kuti muleke kufwa,+ iwo na iwe wuwo.4 Ŵaŵe nawe, ndipo ŵachitenge milimo yawo ya pa chihema chakukumanamo na uteŵeti wose wa mu chihema. Munthu wambura kuzomerezgeka* wangizanga kufupi na imwe yayi.+5 Muchitenge mulimo winu wa malo ghatuŵa+ na jotchero,+ mwakuti ukali+ uleke kukhiliraso pa Ŵaisrayeli.6 Ine natora ŵabali ŵinu, Ŵalevi, kufuma mu Ŵaisrayeli nga ntchawanangwa kwa imwe.+ Ŵapelekeka kwa Yehova kuti ŵachitenge uteŵeti wa pa chihema chakukumanamo.+7 Iwe na ŵana ŵako muchitenge milimo yinu ya usembe pa jotchero na kuseri kwa katani,+ ndipo muchitenge uteŵeti uwu.+ Namupani uteŵeti wa usembe nga ntchawanangwa kwa imwe, ndipo munthu waliyose wambura kuzomerezgeka* uyo wiza pafupi, wakomeke.”+8 Yehova wakayowoyaso na Aroni kuti: “Ine nakupa mulimo wa kulaŵilira vyakupeleka ivyo vyapika kwa ine.+ Pa vinthu vyose vyakupatulika ivyo Ŵaisrayeli ŵakupeleka, nakupako chigaŵa chimoza, iwe na ŵana ŵako kuŵa chinu nyengo zose.+9 Kufuma pa sembe zakupatulika chomene zakotcha pa moto, ivi ndivyo viŵenge vinu: sembe yiliyose iyo ŵakupeleka pamoza na sembe za vyamuminda,+ sembe za kwananga,+ na sembe za mulandu+ izo ŵakwiza nazo kwa ine. Ni vinthu vyakupatulika chomene vya iwe na ŵana ŵako.10 Mulyerenge mu malo ghatuŵa chomene.+ Mwanalume waliyose waryengeko. Chiŵenge chinthu chakupatulika kwa imwe.+11 Ivi navyo viŵenge vinu: vyawanangwa ivyo ŵakupeleka+ pamoza na sembe zose zakuzungunya+ za Ŵaisrayeli. Navipeleka kwa iwe na ku ŵana ŵako ŵanalume na ŵanakazi kuŵa vinu nyengo zose.+ Waliyose uyo ngwakutowa mu nyumba yako waryengeko.+12 “Mafuta ghose ghawemi chomene, vinyo lose liwemi chomene, na mbuto zose ziwemi, na vipambi vyawo vyakwamba+ kucha, ivyo ŵapeleka kwa Yehova, nakupa iwe.+13 Vipambi vyakwamba kucha vya mu charu chawo, ivyo ŵakwiza navyo kwa Yehova, viŵenge vinu.+ Waliyose uyo ngwakutowa mu nyumba yako waryengeko.14 “Chinthu chilichose icho chapelekekerathu* mu Israyeli chiŵenge chinu.+15 “Chamoyo chilichose chakwamba kubabika,+ icho ŵapeleka kwa Yehova, kwali ni munthu panji chinyama, chiŵenge chinu. Ndipouli, mwana wakwamba kubabika wa munthu+ mumuwomborenge kwambura kutondeka. Ndipo chinyama chakwamba kubabika icho ntchakufipirwa muchiwomborenge.+16 Muchiwomborenge na mtengo wakuwombolera para chakwaniska mwezi umoza kuya munthazi. Mtengo wakuwombolera ni mashekele* gha siliva ghankhondi+ kuyana na shekele la pa malo ghatuŵa.* Shekele limoza ni magera 20.*17 Kweni kang’ombe kanalume kakwamba kubabika, kamberere kanalume kakwamba kubabika, panji kambuzi kakwamba kubabika mungaviwomboranga+ yayi. Ni vinthu vyakupatulika. Umije ndopa zake pa jotchero+ ndipo uwotche mafuta ghake pa moto kuŵa sembe yakotcha pa moto ya sungu liwemi* kwa Yehova.+18 Ndipo nyama yake yiŵenge yako. Yiŵenge yako+ nga umo vikuŵira na nganga ya sembe yakuzungunya na chigha chamalyero.19 Vyakupeleka vyose vyakupatulika, ivyo Ŵaisrayeli ŵakupeleka kwa Yehova,+ navipeleka kwa iwe na ŵana ŵako ŵanalume na ŵanakazi kuŵa vinu nyengo zose.+ Ili ni phangano lamuyirayira la mchere* kwa iwe na ku mphapu yako pamaso pa Yehova.”20 Yehova wakalutilira kuyowoya na Aroni kuti: “Iwe uŵenge na chiharo chara mu charu chawo, nanga nkhuŵa na chigaŵa cha malo mukati mwawo.+ Ine ndine chigaŵa chako na chiharo chako mukati mwa Ŵaisrayeli.+21 “Napeleka ku ŵana ŵa Levi chigaŵa chilichose chakhumi+ mu Israyeli nga ntchiharo chifukwa cha uteŵeti uwo ŵakuchita, uteŵeti wa pa chihema chakukumanamo.22 Ŵaisrayeli ŵangizangaso kufupi na chihema chakukumanamo yayi, kuti ŵaleke kujitolera kwananga na kufwa.23 Ŵalevi ndiwo ŵachitenge uteŵeti wa pa chihema chakukumanamo, ndiwo ŵazgorenge pa ubudi wawo.+ Ili ni dango lamuyirayira mu miwiro yinu yose lakuti ŵangaŵanga na chiharo mukati mwa Ŵaisrayeli yayi.+24 Ŵalevi naŵapa chigaŵa chakhumi pa vinthu ivyo Ŵaisrayeli ŵakupeleka kwa Yehova. Naŵapa kuŵa chiharo chawo. Lekani nayowoya kuti: ‘Ŵangaŵanga na chiharo mukati mwa Ŵaisrayeli yayi.’”+25 Yehova wakati kwa Mozesi:26 “Uyowoye ku Ŵalevi kuti: ‘Mupokerenge chakhumi ku Ŵaisrayeli icho namupani kufuma kwa iwo kuŵa chiharo chinu,+ kweni namwe mutorengepo chimoza pa chakhumi icho mwapokera na kupeleka kwa Yehova.+27 Chiŵenge chakupeleka chinu nga ni para chafuma pa malo ghakupwanthirapo mbuto,+ ghakukamiramo mpheska panji kwengerapo mafuta.28 Umu ndimo namwe mupelekerenge chakupeleka kwa Yehova kufuma pa vyakhumi ivyo mukupokera ku Ŵaisrayeli. Ndipo mupelekenge chakupeleka kwa Yehova, pakumupa Aroni wasembe.29 Mupelekenge chakupeleka kwa Yehova pa vyawanangwa vyose viwemi chomene ivyo mukupokera,+ nga ntchinthu chakupatulika.’30 “Uŵaphalire kuti: ‘Para mukupeleka viwemi chomene, Ŵalevi ŵaviwonenge nga ni para vyafuma pa malo ghakupwanthirapo mbuto, ghakukamiramo mpheska panji kwengerapo mafuta.31 Imwe na ŵamunyumba yinu mungalyera pa malo ghalighose, chifukwa ni malipiro ghinu pa uteŵeti uwo mukuchita pa chihema chakukumanamo.+32 Usange mukupeleka viwemi chomene vyakufuma kwa iwo, muŵavyenge mulandu. Mungananganga yayi vinthu vyakupatulika vya Ŵaisrayeli, kuti muleke kufwa.’”+